Nafarroako Hitza | Albisteak Archives - Page 96 of 114 - Nafarroako Hitza Albisteak – Page 96 – Nafarroako Hitza\nLurra eta ura ez galtzeko »\n17th Jul | Albisteak, Astekoa, Ekonomia, Gizartea, nafarroa |\t852\nHaustura hidraulikoaren jomugan da Nafarroa. Bost proiektuk ukitzen dute herrialde hori. Frontera Energy Corporation enpresaren Aquiles izenekoa da haietako bat, eta urrats gehien egin duena, oraingoz. Haren eskutik, hain zuzen ere, 2D prospekzio sismikoak has daitezke, laster, Erriberako hainbat herritan. Bardeako lurrei eraginen lieke proiektu horrek, bai eta Cabanillas, Fustiñana, Ribaforada, Buñuel eta Cortes herrietakoei ere.\nHaustura hidraulikoaren aurkako jarrera agerian utzi dute herriotako guztietako udalek. Teknika horrek gizakion osasunean eragin ditzakeen kalteak bazter utzi gabe, fracking-ak nekazaritzaren esparruan izan ditzakeen ondorioak jarri dituzte mahai gainean. Nekazaritza da Erriberako jarduera nagusia. Eta ez dute galdu nahi.\n“Ura eta lurrak daude arriskuan”. Horixe nabarmendu du Eduardo Navascuesek, Erriberako Ekologistak Martxan taldeko arduradun eta Nafarroako Fracking Ez plataformako kideak. Arrisku hori orain hurbilago dela salatu du, Espainiako Ingurumen Ministerioak Aquiles proiektuaren hurrengo fasea martxan jartzeko urratsa egin eta gero.\n2D prospekzio sismikoekin proiektuaren bigarren fasea abiatuko litzateke, hain zuzen ere. Bigarren faseko lehen zatia, zehazki erranda. “Lehendabiziko fase batean, paperak jarri zituen enpresak mahai gainean. Agiriak osatu zituen, balizko zundaketak egiteko tokiak aztertuz”, azaldu du Navascuesek. Paperean jasotakoa zein neurritan betetzen den ikustea izanen litzateke laster martxan jar daitekeen bigarren fasearen helburua: lehendabiziko zatian, prospekzio sismikoen bidez eginen lukete lan hori; eta bigarrenean, berriz, zundaketen bitartez.\nProspekzio sismikoak egiteko kamioiak erabiltzen dituzte enpresek. Navascuesek salatu du Frontera Energy Corporationek oraindik ez duela zehaztu lan horiek non egin nahi dituen. “Normalean, halako prospekzioak errepide eta bideetan egiten dira”, azaldu du. Helburua da lur geruzaren ezaugarri litografikoak zehaztea. “Hori egiteko hainbat teknika erabiltzen ohi dituzte, eta prospekzio sismikoena da horietako bat”.\nProspekzio sismikoak egiteko baliatzen dituzten kamioiek motor baten bidez dar-dar egiten duen plataforma bat badute. Lur azpian hainbat zunda sartzen dituzte, eta plataformaren dar-dar hori jasotzen dute. Informatika programa berezi bat erabiltzen dute datu horien bidez lur geruzaren ezaugarri litografikoen irudia lortzeko. “Asmoa da, noski, gas poltsak egon daitezkeen edo ez baieztatzea”, erran du plataformako kideak.\nProspekzio sismikoak egiteko ingurumen ebaluazio sinplifikatua eskatu du Frontera Energy Corporation etxeak. Horrek erran nahi du zuzenketak aurkezteko aukerarik ez dutela izan herritarrek. Ezin izan dute parte hartu. Informazioa ere urria dela salatu du Eduardo Navascuesek. Ezagutarazi du Poloniako enpresa batek eginen dituela lan horiek Erriberan.\nZundaketak eginen lituzkete bigarren faseko bigarren zatian. “Orduan, bai, ingurumen eraginaren adierazpena beharko luke proiektuak”. Gasa ateratzeko eginen lituzketenak baino neurri txikiagoko zundaketak izanen lirateke, baina horietan ere “jariakin toxikoa” erabiliko lukete. Hau da, jariakin toxiko hori sartuko lukete Erriberako lurretan. “Egia da batez ere ura erabiltzen duela haustura hidraulikoaren teknikak; baina baliatzen dituen osagai kimikoak hagitz toxikoak dira; lur azpian dagoen radon gasa askatzen du haustura hidraulikoak, gainera, eta erradioaktiboa da. Lurrikarak izateko arriskuak ere gora egiten du fracking-aren eraginez, eta ur anitz kontsumitzen du”.\nHirugarren fasean bigarrenean lortutako datuak aztertuko lituzke enpresak, gasa ateratzeko zundaketekin hasi edo ez erabakitzeko. “Azken zundaketa horiek egiteko ere ingurumen eraginaren adierazpena beharko luke proiektuak”, zehaztu du Navascuesek. Bigarren faseko informazioa lortzeko zundaketetan 1.000-1.500 metrora eginen lituzkete zuloak; gasa ateratzekoak, berriz, handiagoak izaten dira: “2.500-3.500 metro sakon izan daitezke, eta 1.500-2.000 metro zabal”, erran du Navascuesek.\n“Putzu horien mehatxupean dira Erriberako lurrak eta ura”, salatu du Nafarroako Fracking Ez plataformako kideak. Nafarroako bertze hainbat eskualde ukitzen dituzten bertze lau proiektu badirela gogoratu du.\nProiektu horiei guztiei aurre egin nahi izan zien Nafarroako Parlamentuak, eta haustura hidraulikoa debekatzen zuen legea onartu zuen 2013. urtean. Espainiako Auzitegi Konstituzionalak, ordea, bertan behera utzi du. Parlamentuko bozketan UPNk eta PPNk bakarrik egin zuten haustura hidraulikoa debekatzen zuen testuaren aurka. PPN hasieratik agertu zen lege horren aurka, baina UPNk bere botoa aldatu zuen: batzordean egindako bozketan abstenitu egin zen; osoko bilerako azken bozketan, berriz, debekuaren kontrako boza eman zuen.\nErriberan bertzelakoa da egoera, eta UPNk agintea duen herrietan ere teknika horren aurkako jarrera erakutsi dute. Aquiles proiektuak ukitzen ditu, eta kezkatuta daude. Erribera osoan egin du gora haustura hidraulikoaren inguruko kezkak, azken asteotan.\n“Aireak eta urak ez dute mugarik”. Tuterako ingurumen zinegotzi Olga Risueñorenak dira hitzak (Ezkerra). Aquiles proiektuak ez ditu herri horretako lurrak ukitzen, zuzenean, baina Erriberako hiriburua da, eta haustura hidraulikoaren aurka egin du udalak.\n“Fracking-aren aurkako mozioa lehendabizikoz aurkeztu zenean, atzera bota zuen udalak; bigarrenean, berriz, PP bakarrik gelditu zen haustura hidraulikoaren alde”, gogoratu du Risueñok. Bi urte baino gehiago dira Tuterak bertze hainbat herrirekin bat egin zuela fracking-aren teknikaren aurka.\nUrak eta aireak mugarik ez dutelako, hain zuzen ere. “Erriberako bertze herrientzat mehatxu dena guretzat ere bada”, erran du Tuterako Ingurumen zinegotziak. “Eskualde osoaren etorkizuna dago arriskuan”.\nUdalek lan egiteko tarte txikia dute haustura hidraulikoaren aurkako borrokan, Tuterako zinegotziaren hitzetan. Baina horrek ez du erran nahi deus egiterik ez dutenik. “Kamioiak bide zehatz batetik pasatzeko baimenak emateko ardura, anitzetan, udalen esku dago. Gure esku dira hainbat erabaki, eta horien bidez ere lor dezakegu zerbait”, erran du Risueñok.\nHaustura hidraulikoaren mehatxua arriskutsutzat jo du Risueñok, eta arriskutsua da, halaber, haren ustez, herritar anitzek halakotzat ez hartzea, oraindik ere. “Azken hiruzpalau urteotan gero eta gehiago hitz egin dugu fracking-ari buruz; jendeak badaki zer den, baina mehatxu ikusezina da, nolabait erranda, oraindik ere. Lan handia dago egiteko, jendea ohar dadin haustura hidraulikoak izan ditzakeen ondorioez”.\n“Poliki-poliki, baina aurrera egiten ari da haustura hidraulikoa, eta hori ez da batere ona guretzat”. Ribaforadako alkate Jesus Mari Rodriguezen (PSN) kezkak gora egin du azken asteotan. Udaletxean ekainaren hasieran jaso zuten Aquiles proiektuaren hurrengo urratsen berri ematen zuen gutuna. “Prospekzio sismikoak hasi nahi dituzte; udalen iritzia eskatu dute, baina guk erran dezakegunak ez du proiektua geldituko edo aldaraziko; ez dugu indarrik. Tramite hutsa bertzerik ez da”.\nErribera osoari eragiten dio Aquiles proiektuak Rodriguezen hitzetan. Baina argi du galtzeko gehien duen herrietako bat Ribaforada dela. “Ekonomiaren ikuspuntutik, gure herrian inon baino argiagoa da nekazaritzak duen garrantzia; gure herriko barne produktu gordinaren %30-40 da”. Esportazioen bidez herriko kooperatibak 12 milioi euro biltzen dituela erantsi du alkateak, nekazaritzak duen indarraren adierazgarri.\n“Gure bizimodua dago arriskuan; akuiferoak eta ibaiak kutsatzeko arriskua handia da”, nabarmendu du Rodriguezek. Proiektuak aurrera egiteko modua kritikatu du, gainera. “Udalak aldatzen ari zirela aprobetxatu dute gutunak bidaltzeko; eta ingurumen ebaluazio sinplifikatua eskatu du enpresak. Horren helburua da ingurumenarekin lotutako kontrolei ihes egin ahal izatea”, salatu du.\nJesus Santosek (PSN) ekainaren 13an hartu zuen bere esku Cabanillasko Udalaren ardura. Espainiako Ingurumen Ministerioak Aquiles proiektuko prospekzio sismikoen inguruan bidalitako gutuna hartu zuenerako, erantzuteko epea bukatuta zegoen. Onartu du jokoz kanpo harrapatu duela udala enpresak egindako azken urratsak, baina haustura hidraulikoaren aurka lanean jarraitzeko konpromisoa berretsi du. “Nahita aukeratu dute data; epez kanpo bada ere, haustura hidraulikoaren aurkako jarrerari eutsiz erantzunen diogu ministerioari”, azaldu du alkateak.\nTeknika horrek dituen arriskuak agerikoak direla nabarmendu du Santosek, eta kezka agertu du. “Nekazaritza da gure herrian nagusi; landa eremua da gurea, eta haustura hidraulikoak kalte handia eragiten ahal dio”, salatu du. Egoera horretan udalek “deus gutxi” egin dezaketela uste du.\nBuñuel da haustura hidraulikoaren kontrako manifestuarekin bat egin ez duen herri bakarra Erriberan. Jose Antonio Lasheras alkateak argi utzi du, hala ere, fracking-ari ezezko biribila eman diola herri horrek, eta lehenbailehen bat eginen dutela haustura hidraulikoaren aurkako herrien zerrendarekin. “Ez dugu haustura hidraulikorik nahi Erriberan”, berretsi du UPNko alkateak.\nErriberako bertze herrietako alkateekin bat egin du Buñuelgoak ere. “Gure lurrak defendatu behar ditugu. Haustura hidraulikoak ekosistemari eragiten dio; ura kutsatzen du. Lurra da gure bizimoduaren oinarria, eta ezin dugu suntsitu”, nabarmendu du Lasherasek.\nAgerian utzi du Espainiako Gobernuaren eta Frontera Energy Corporation enpresaren eskutik informazio gutxi jaso dutela udalek. “Informazioa badugu, baina ez digute enpresak edo ministerioak eman, haustura hidraulikoaren aurkako plataformak baizik”, salatu du.\nUdala kezkatuta dagoela azaldu du alkateak; herritarren artean egoera bertzelakoa dela uste du, ordea. “Herritarrentzat kezka nagusia Ebro ibaia da. Ebrok eragiten die gure lursailei, eta Ebrori so bizi dira herritarrak”. Haustura hidraulikoaren mehatxua mahai gainean dagoela argi du alkateak, baina uste du herritarrentzat, oraindik ere, ez dela lehentasunezkoa haren kontrako lana. “Urrutiko mehatxu bat balitz bezala ikusten dute”, azaldu du Lasherasek. “Argi izan behar dugu, ordea, haustura hidraulikoak Ebro ibaiari ere eraginen diola”.\nTuterako zinegotziaren iritzi bera du. “Udalek ez dugu anitz egiteko aukera, baina gure esku dagoen hori egin behar dugu”. Oztopoak jarri behar dizkiote udalek proiektuari, alkatearen hitzetan. Nafarroako Gobernuak ere haustura hidraulikoaren aurkako presioa egin ahal izanen duela espero du Buñuelgo alkateak. “Denen onerako”.\nUroiloen etxearen alde »\n17th Jul | Albisteak, Astekoa, Gizartea, Ingurunea, nafarroa |\t805\nSanferminen arrastoak nabarmenak dira, oraindik ere. Landazelaia izeneko eremua kanpadendaz betetzen da Lesakako bestetan, eta jaiak bukatu eta gero kentzen dituztenean, zaborra bertzerik ez da gelditzen. Haizeak plastikozko hainbat poltsa eraman ditu…\nAlbina Prieto (Tafallako zinegotzia): “Norberekeria bazter utz dezala PSNk” »\n17th Jul | Albisteak, nafarroa, Politika |\t665\nBehin eta berriz errepikatu du. “1978. urtetik naiz ni alderdi sozialistako militante”. Horregatik nabarmendu du harridura, haserrea eta etsipena eragin diola PSOEren zuzendaritza batzorde federalak hartutako erabakiak. Albina Prieto (Sahagun de Campos, Leon, Espainia, 1946) duela berrogei urte baino gehiago ailegatu zen Tafallara, eta herriko udaleko zinegotzi sozialista da. Alderdiak behin-behinean kanporatu du, Juan Jose Martinez kidearekin batera, biek EH Bilduren udal gobernuan sartzeko urratsa egin eta gero. Behin betiko erabakiaren zain dira orain, eta egunotarako espero dute. Argi utzi dute biek aurrerantzean ere zinegotzi izanen direla.\n“Sekula ez nuen pentsatu halakorik gerta zitekeenik; PSNk bide beretik jarraitzen badu, hutsaren hurrengo bilakatuko gaitu. Ideia sozialistei eman beharko lieke alderdiak lehentasuna, eta norberekeriak bazter utzi. Argi dut PSNn badela alderdiari onik egiten ez dion jendea, eta jende horrek alde egin beharko luke”.\nArgi eta garbi mintzatu da Prieto PSNko zuzendaritzaren jarduerari buruz; eta argi eta garbi erran du, halaber, udal gobernuan sartzeko erabakiak Tafallako PSNren udal batzordearen babes ia erabatekoa izan duela. “Gu behin betiko kanporatzeak Tafallako PSN desegitea ekarriko luke”, ohartarazi du zinegotziak. Juan Jose Martinez da Tafallako sozialisten idazkari nagusia, hain zuzen ere. Prieto ere zuzendaritza batzordeko kidea da.\n“Iparra galduta dabil PSN arlo anitzetan. Gaizki egindakoak erranen ditut. Ez naute isilduko”, erantsi du zinegotziak. Minduta dagoela onartu du Prietok. Uztailaren 1ean, txostena ireki zien alderdiak hari eta Martinezi. “Guri ez ziguten deus erran; PSNko inork ez gintuen deitu Iruñetik; hedabideen bidez izan genuen hartutako erabakiaren berri; ez genuen horrelakorik merezi”, azaldu du.\nBere txostena Madrilera bideratu zuen PSNk, eta, ondorioz, uztailaren 3an, burofax bat igorri zien PSOEren zuzendaritza batzorde federalak. “Hilaren 7an jaso nuen nik; eta hurrengo egunean nire alderdikideak; hamar eguneko epea eman ziguten zuzenketak aurkeztu ahal izateko. Iruñean auzi hau martxan jarri izan ez balute, Madrilen ez lukete deus egin izanen”. Beren burua defendatuko dutela nabarmendu du Prietok, eta abokatuen esku dagoela auzia.\n“Joandako urak, indarrik ez”. Horixe uste du Prietok, eta halaxe nabarmendu du: “Garai hagitz txarrak bizi izan ditugu; gure alderdikideen hiletetara joan behar izan dugu; nire semea ere PSNko zinegotzi izan da herrian, eta bizkarzainarekin ibili behar izan du, batetik bertzera. Hori hor dago, gogorra izan da, eta ez dugu bertzerik gabe ahaztuko; baina aurrera egin behar dugu. Bertze erremediorik ez dugu. Ezin gara beti atzera begira egon. EH Bilduk alkatetza du 2.000 herritarrek baino gehiagok botoa eman ziotelako. Koalizioa legezkoa da, eta hori errespetatu egin behar dugu. Kito”.\nTafallako Udalean EH Bilduk du alkatetza, zortzi zinegotzirekin. UPNk lau ditu; Iniciativa por Tafalla taldeak bi, eta bertze bi PSNk. Ezkerrak, berriz, bakarra. “EH Bilduk talde guztioi egin zigun udal gobernuan sartzeko gonbita; UPN bakarrik gelditu da kanpoan”, azaldu du Prietok.\n“Tafallaren alde lan egiteko erabaki genuen sartzea; guk ez diogu EH Bilduri txeke zuririk eman, eta gauzak gaizki egiten baditu, eskatuko dizkiogu kontuak, eta hartuko ditugu hartu beharreko erabakiak, gure kontzientziaren arabera”, erantsi du.\nHerritarren eta udaleko bertze taldeen babesa jaso dutela nabarmendu du Prietok, eta hori dela garrantzitsuena. “Herritar anitzek ere harriduraz hartu dute gertatzen ari dena. Herritarren alde ari gara, eta haien babesa badugu; ongi ari gara”. Egoera, nolabait, normalizatu egin behar dela gaineratu du. “Tafalla ez da bakarra izanen; ziur naiz bertze hainbat herritan ere PSNk parte hartuko duela EH Bilduren udal gobernuetan; denak kanporatuko gaituzte, orduan?”, galdetu du Prietok; erantsi du taldeen arteko harremanak normal-normal hartzeko ordua dela.\nIldo horretan, aspaldiko garaiak ere ekarri ditu gogora Tafallako zinegotziak. Gizarte Ongizaterako Sailaren ardura du oraingo udalean, eta sail horren eskutik hasi zen, hain zuzen ere, gizarte kontuetan lanean, Tafallan. “Herri Batasuna zegoen orduan udaletxean; Gizarte Ongizaterako Saila ezarri zuten, eta talde horretako zinegotziak eman zidan lan egiteko aukera. Autoarekin ibiltzen nintzen, etxez etxe, bakarrik ziren herriko zaharrei jatekoa eramaten”.\nAspaldi hasitako bidean urratsak egiten jarraitu nahi du Prietok. “PSNren barruan, edo bertze izen batekin, baina nire ideia sozialistei uko egin gabe”. Alderditik at sentitzen da. Eta horrek amorratzen duela aitortu du. Eutsi dio, ordea, hartutako erabakiari.\nEsan ere aldaketa nahi dute »\n10th Jul | Albisteak, Astekoa, Gizartea, nafarroa |\t558\nEsako urtegiko hormatik behera bizi diren herritarrek buru gainetik kendu nahi dute Damoklesen ezpata. Eskuineko eta ezkerreko magalek mugitzen jarraitzen dute, eta hainbat adituk berretsi dute arriskua badela; Ebroko Ur Konfederazioak, ordea, entzung…\nIdoia Fernandez: “Ezin dira ordaindu kalte emozionalak” »\n10th Jul | Albisteak, Astekoa, Gizartea, nafarroa |\t569\nEsakoa du familia Idoia Fernandezek (Iruñea, 1977). Hango Lasaitasuna urbanizazioan etxea erosi zuen duela zortzi urte. Baina galdu egin du. 2013an urbanizazioa hustu behar izan zuten, Esako eskuineko magalean lur mugimendua izan eta gero. Ezin izan da itzuli. Ebroko Ur Konfederazioarekin desjabetze akordioa sinatu dute bizilagunek, baina hurrengo urtera arte ez dute kalte-ordaina jasoko.\nIa bi urte eta erdi joan dira etxetik alde egin behar izan zenuenetik. Gogorra izan da hilabeteotako ziurgabetasuna?\nOso gogorra. Batez ere ezin izan dugulako aurrera egin. Zain egon behar izan dugu. Behin-behineko neurria zela esan ziguten, etxetik alde egin behar izan genuenean. Itzuli ahal izanen ginela. Baina azkenean etxerik gabe gelditu gara.\n2013ko lur mugimendua gertatu zenean, zegoen arriskuaz ohartzen zineten?\nEz. Lur mugimendu handi hori gertatu baino lehen, agertu ziren pitzadurak. Ez genekien zerk eragiten zituen. Ezkerreko magalari so egiten genion, eta uste genuen ez zela mugitzen ari. Baina ez ginen ohartzen gure etxe azpiko lurra, bai, mugitzen ari zela. Luizia gertatu eta gero, egun batetik bertzera alde egin behar izan genuen. Erabat jokoz kanpo gelditu ginen. Hori izan zen okerrena, ez genekiela zer gertatzen ari zen.\nBazenuen, hasieran, itzultzeko esperantza?\nEgia esan, ez. Geologo bat kontratatu genuen, eta argi esan zigun ezin izanen ginela itzuli. Ez zela segurua. Ez nuen inolako esperantzarik.\nAkordioa sinatu duzue jada Ebroko Ur Konfederazioarekin. Kontent?\nKontent nago, akordio hori nolabaiteko konponbidea delako. Baina egindako kaltea hor dago, eta hori ezin izanen dugu ahaztu. Etxetik atera behar izan genuen une berean argi zegoen ezin izanen genuela atzera egin; han ezin ginen lasai bizi, hurrengo pitzadurak noiz agertuko ziren zain.\nKalte-ordaina jasoko duzue?\nBai. Bakoitzak bere etxebizitzaren ezaugarrien arabera jasoko du bere kalte-ordaina. Beste hainbat gastu ere kontuan hartuko dituzte. Baina ez dakigu noiz. Aurten ez dugu jasoko, hori badakigu. Hurrengo urtean emanen digutela esan digute, baina ez dakigu noiz. Urte hasieran izan daiteke, edo bukaeran. Auzi hau oraindik ez da amaitu. Nik ez dut borrokatzen jarraitu nahi, egia esan. Hau dena bukatzea nahi dut, eta beste lekuren batean etxea erosi edo alokatu. Kalte emozionalak ezin dira ordaindu.\nEta bitartean hipoteka ordaintzen jarraitu behar duzu?\nBai, kalte-ordaina jaso eta akordioa erabat gauzatu arte, ordaintzen jarraitu beharko dut. Bankuak hipoteka ordaintzea nahi du, eta ez zaio axola nire egoera zein den.\nEtxetik alde egin behar izan zenuenetik ari zara ordaintzen?\nBai, noski. Horrek ere baldintzatu du hilabeteotako nire egoera, ez baitut aukera izan beste etxe bat erosi edo alokatzeko. Ni hilabeteotan lagun baten etxera joan naiz bizitzera. Kontua da gure bizitza planak aldatu behar izan ditugula. Esako urtegia handitzeko lanen biktimak gara, finean.\nProiektuak aurrera jarraitzen du, oraingoz. Zer deritzozu?\nEsan gertatu denak balio behar du gogoeta egiteko. Guk kaltea jaso dugu, baina ez gara bakarrak. Zangozan bizi direnak, adibidez, urtegiaren mehatxupean bizi dira. Gure etxebizitzetan gertatu denak agerian utzi du, zalantzarik gabe, urtegia ez dela segurua, eta ezin dela handitu. Ebroko Ur Konfederazioak ere badaki hori. Desjabetzeekin onartu behar izan dute ezinezkoa dela.\nLeitzako torrea: taberna baino gehiago »\n10th Jul | Albisteak, Astekoa, nafarroa, Politika |\t1428\nLeitzako plazaren albo batean, udaletxearen eraikin handiaren parean, bada lau solairuko etxe zuri eta dotore bat. Torrea izenez ezagutzen dute herritarrek; diotenez, XIV. mendean dorre bat izan zelako bertan, gerretan behin eta berriro suntsitua, eta behin eta berriro berreraikia. Azken 22 urteetan, ordea, beste zerbaitengatik izan da ezaguna: bertan dago, 1993az geroztik, Torrea Herriko Taberna. Espainiako Auzitegi Gorenak iaz Auzitegi Nazionalak ebatzitako konfiskatzea berretsi berri du. Hego Euskal Herriko beste ehun herriko taberna bezalaxe, ixteko arrisku larrian dago Torrea.\nKanpoaldean, terrazako itzalpean, zain daude Joseba Azpiroz (Leitza, 1967) eta Juan Mari Barriola (Leitza, 1968), Torrea kudeatzen duen elkarteko presidentea eta batzordeko kidea, hurrenez hurren. Balizko itxiera batek ekarriko lukeenaz galdetuta, hasperen luze egiten dute biek. Azkenean, segundo batzuetako isiltasunaren ostean, “kolpe handia” litzakeela dio Barriolak; “umezurtz” geratuko liratekeela herritarrak, eta herria bera.\nBiak ibili ziren Herriko Tabernaren sorreran, 1992an. Eraikinaren beheko solairua ukuilua zen orduan, eta han gordetzen zituen aziendak herritar batek. Urte hartan, lehen aldiz, taberna modura atondu zuten ukuilu hori, festetarako. Eta leku “aproposa” zela ikusita, eraikina erosi eta auzolanari ekin zioten orduan, urtebetez, Herriko Taberna sortu bitartean. “Sekulako auzolana” izan zela du gogoan Barriolak, “jende pila batek parte hartu” zuela egoitza txukuntzeko lanetan. Erosketa finantzatzeko 100.000 pezetako ekarpenak egin zirela gogoratzen du Azpirozek, “batzuk partikularrak, eta taldekakoak beste batzuk”. Eraikinaren goiko bi solairuak saldu zituzten, etxebizitzak egiteko. Beheko bietan, Herriko Taberna zabaldu zuten, 1993ko abuztu hasieran, herriko jaien bezperan. “Behar batetik abiatuta” ireki zela dio Barriolak, “herrian bazelako kolektiboak biltzeko eta herriari berari kulturalki bizitza emateko beharra”.\nOrdutik, askotariko jarduerak jaso ditu Torreak. Barriolak dioenez, lokalak “ikaragarrizko bizitza kulturala” du, eta herrian antolatutako kultur ekintza guztietan parte hartzen du. Horregatik, “elkarte oso dinamikoa” dela dio, “herriari sekulako bizia eman” diona. Taberna bat baino gehiago, “herrirako erreferente” bat da, haren iritziz.\nHala, bi hamarkadatan zehar, asko izan dira bertatik pasatutako herritar eta kanpotarrak. Batzuk, tragoak hartu eta otorduak egitera. Barriolak dioenez, Torreak, tabernaz gain, “elkarte kutsua” ere izan baitu: “Baziren astero-astero afaltzera etortzen ziren kuadrillak, modu sistematikoan”. Beste batzuk, antolatutako kontzertu eta jarduerak ikustera. Izan dira balio informatiboagatik joan direnak ere —”Orain gutxi Alemaniako Arte telebista izan zen gurean, erreportaje bat grabatzen, eta The New York Times-en ere atera izan da kanpoaldeko murala”—. Eta, azkenik, kuriositate hutsez gerturatu direnak, batez ere azkenaldian.\n8 apellidos vascos filma izan da fenomeno horren arrazoi nagusia. Oso arrakastatsua izan da pelikula, eta arrakastak arrapaladan eraman ditu turistak Leitzara, eta zehazki, Torreara, han filmatua baita eszenetako bat. Barre egiten dute Azpirozek eta Barriolak, fenomenoaz mintzatzean, eta komentatzen dute turisten artean izan direla “pertsonaia bitxiak ere”, tabernara sartzera ausartu ez baina atetik besoa luzatu dutenak, barrura argazkia ateratzeko.\nHerriko Tabernaren kokapena, gainera, ez da nolanahikoa. Herriko plazan dago, herriaren erdigune eta topaleku naturalean. Mesede egiten dio herriak Torreari, eta mesede Torreak herriari. Izan ere, Barriolak dioenez, “Torrea ireki aurretik herriko plaza oso tristea zen; apenas ibiltzen zen jenderik, eta herrian bigarren mailako txokoa zen”. Herriko Taberna ireki zenetik, ordea, plaza “lehen mailako” topalekua dela dio, “beti” dagoela jendea. Eta, horregatik, lokala itxiz gero “herriak asko galduko” lukeela uste du elkarteko kideak.\n“Ezpata bat buru gainean”\nDuela hamahiru urte hasi zen Torrearen ingurukoen amesgaiztoa. Orduan abiatu zuen Guardia Zibilak herriko tabernen aurkako operazioa. Leitzan, Torrea elkartearen goiko solairua zigilatu zuten, eta elkartearen kontuak bahitu. Ordutik, tabernaren goiko solairua erabili gabe eta kontu korronterik ireki ahal izan gabe ibili dira lanean. “Ondorioz, ezin izan dugu normal lan egin”, dio Azpirozek. Azkenean, “hamahiru urtez ezpata bat buru gainean” izan ostean “ezohiko egoera bat ohiko bihurtu” dela dio Barriolak.\nAzkenean, 2013ko azaroan abiatu zen 35/02 sumarioko epaiketa, Espainiako Auzitegi Nazionalean. Iazko uztailean eman zuen epaia, eta 103 herriko tabernaren itxiera agintzeaz gain, hogei lagunentzako kartzela zigorra ere ebatzi zuen. Joan den ekainaren 18an, Auzitegi Gorenak, oro har, agindua berretsi zuen: 101 lokal ixteko agindu, eta auzipetuentzako zigorrak arindu zituen.\nErabakia “ezker abertzalearen aurkako mendekua” dela uste du Barriolak. Abokatuekin mintzatu direla dio, eta epaiak ez duela “sostengurik, delitu frogaturik ez dagoelako”. Dioenez, “teoria bat elaboratu dute aurrez, eta gero hori justifikatzeko handik eta hemendik frogak hartu”. Azpirozek dioenez, “ez dago epaia juridikoki defenditzerik”.\nAginduta dago elkartea ixtea, baina inork ez daki ongi itxiera nola gauzatuko duten, “nonbait gauza berri bat delako”. Bitartean, “tentsiozko itxarotean” igarotzen dituzte egunak Herriko Tabernaren ingurukoek. Oraingoz, erabakia jakin zenetik leitzar asko joan dira Torreara, eta askok parte hartu dute mobilizazioetan. Elkarteari babesa emateko herriko talde eta pertsona ezagunen zerrenda jendetsua ere osatu dute. Herritarrek gertatutakoa salatu nahi dutela dio Barriolak, “gerra garaitik ez baita horrelako lapurretarik izan”. Eta jasotako babesaren azalpena ere badu: “Jendeak bere parte sentitzen du Torrea, norbere ekarpenez eraikitako proiektua delako”.\n03rd Jul | Aisialdia, Albisteak, Astekoa, Gizartea, nafarroa |\t1894\nFestak denok gozatzeko dira: bai gizonek eta bai emakumeek; edozein drogaren kontsumoak ez du erasoa justifikatzen; edonor bere gorputza erakusteko librea da, eta hori ez da hari erasotzeko edo hura biluzteko aitzakia; festetan, ezetza beti da ezetz”. Aholku horiek eta beste asko jasotzen ditu Iruñeko Udalak argitaratu berri duen gidak, beste hainbat kolektiborekin elkarlanean. Patrikan aise gordetzeko formatuan argitaratu dute, eta arduradunek uste dute “oso erabilgarria” izan daitekeela sanferminetan sexu erasoak saihesteko.\nKanpaina zabalago baten parte da gida hori. Eraso sexistarik gabeko jaien alde izeneko egitasmoa iaz jarri zuen abian Udalak, Sanferminak Berdintasunean talde eragilearen bitartez. Eta estreinakoz, Iruñeko espektro politiko osoa ados jartzea lortu zuten proiektuaren sustatzaileek. Izan ere, Sanferminak Berdintasunean taldearen parte dira Emakumearen Udal Kontseilua, Indarkeria Sexistaren Aurkako Emakumeen plataforma, Gora Iruñea, UGT, Biktimen Arretarako Nafarroako Gobernuaren Bulego Juridikoa, Iruñeko Udaleko hiru alor (Gizarte Ongizate eta Berdintasuna, Hezkuntza eta Kultura, eta Hiritarren Segurtasuna), Emakumeen Arretarako Udal Zerbitzua, bai eta udal talde politiko guztiak ere, EH Bildutik UPNra.\nBatasun hori irudikatze aldera, Nafarroako hedabideei ere gonbita egin die Sanferminak Berdintasunean lantaldeak. Iaz bezalaxe, argazkia egin dute herrialdeko komunikazio talde guztietako ordezkariek (tartean, BERRIAk eta Nafarroako Hitza-k); aurtengoan, alta, kazetari eta argazkilariez gainera, festari lotutako hainbat ofizio ere islatu nahi izan dituzte kanpainaren arduradunek. Hortaz, kanpainaren mezua bere egin dute Erraldoi eta Buruhandien Konpartsako kideek, txistulariek, atabalariek, entzierroko medikuak, La Pamplonesa bandako musikariek, peñetako kideek edota dantzariek.\n“Iaz, hedabideen argazkiak aurreikuspen guztiak gainditu zituen, eta bolo-bolo ibili zen sare sozialetan. Irudia oso indartsua zen, sexu indarkeriaren aurkako batasuna ezin hobe irudikatzen zuelako”, azaldu du Sanferminak Berdintasunean taldeko arduraduna den Pilar Mayok. “Aurten, antzeko zerbait egin nahi izan dugu, baina pauso bat harago emanez, festaren ohiko elementuak gehitu dizkiogulako. Argi utzi nahi izan dugu sanferminek aisialdirako abagune izan behar dutela, baina denontzat, emakumeentzat nahiz gizonentzat. Emakumeak objektu gisa aurkezten dituen jai eredu hori baztertzea da gure helburu nagusietako bat”.\nHorretarako, kontzientziazio kanpainaz eta informazio gidaz gainera, aholkularitza puntu bat ere paratuko du Sanferminak Berdintasunean taldeak uztailaren 6tik aitzinera. Jaiaren bihotzean jarriko dute, gainera: Gazteluko plazan; gizarte langileak eta bestelako profesionalak izanen dira goizez eta arratsaldez, sexu erasoei buruzko informazioa eta aholkuak eskaintzen.\nTaldeko kideen esanetan, ordea, sanferminetan zabalduko dutena ez da biktimak artatzeko edo salaketak aurkezteko gunea izanen, “horretarako beste bide batzuk daudelako; zuzenena, 112 telefonora deitzea”. Indarkeria matxistaren kontra existitzen diren baliabideei buruz hitz eginen dute informazio guneko profesionalek, eta aukera eskainiko dute, era anonimoan, erasoen berri emateko, “informazio hori oso baliagarria izan baitaiteke etorkizuneko egitasmoak eta estrategiak prestatzeko”.\nGazteluko plazako informazio gunea zabalik izanen da hilaren 14ra bitartean, goizez 11:00etatik 14:00etara eta arratsaldez 17:00etatik 21:00etara.\nFestak askatasunez gozatzeko bide luzea »\n03rd Jul | Albisteak, Astekoa, Gizartea, nafarroa |\t669\nNahi ez duzun lizunkeria bat edo arrotz baten piropoak entzun behar izatea eraso bat da, mozkorti batek ipurdia ukitzea eraso bat da, norbaiti ezetz esateagatik irainak jasotzea eraso bat da… Horiek guztiak ohikoak dira jaietan, baina askok normaltzat jotzen dituzte. Emakume asko orain hasi dira halako jarreren inguruan ahotsa goratzen, bortxaketez edo jipoiez gaindi ere, intentsitate baxuko indarkeria oso errotuta baitago gure jendartean”. Ekintzaile feminista da Zurine Altable (Iruñea, 1980). Urteak daramatza sexu parekidetasunaren alde eta indarkeria matxistaren kontra lanean, eta, iaz, sexu erasoen kontrako lantaldea osatu zuen beste bi emakumerekin batera, Gora Iruñea plataformaren barruan. “Auzoetako jaiak nahiz sanferminak askatasunez gozatzeko eskubidea” bermatzea da taldearen xedea.\nHasiera batean, hiru kidek osatzen zuten lantaldea. Sei dira orain. Kide berrienetako bat da Kai Galarza (Gasteiz, 1987). Haren irudiko, orain arteko esperientzia “oso aberasgarria” izan da parte hartzaile guztientzat: “Askotariko pertsonak biltzen gara, eta hori positiboa da, ideia eta iritzi ezberdinak parteka daitezkeelako”. Lan kargarik handiena sanferminen aurreko asteetan izaten duten arren, urte osoko prozesua da haiena: “Irailean hasten gara batzartzen, eta sanferminen ostean amaitzen dugu sasoi bakoitzeko lana. Astean behin egiten ditugu bilerak, plangintzak adosteko, balorazioak egiteko, ideiak planteatzeko…”, azaldu du Galarzak.\nHiru ardatz nagusi ditu lantaldearen jardunak: “Iruñeko Udalarekiko harremanak, auzoetako jai batzordeekin batera egiten dugun elkarlana, eta azkenik, sanferminetarako propio antolatutako egitasmoak”. Sexu erasoen berri emateko telefono zenbakia, kontzientziazio kanpainak eta autodefentsa feminista ikastaroak dira, besteak beste, Gora Iruñearen jardunak eta hausnartze etengabeak eman dituen fruituak.\nLantaldearen sorreraren lekuko eta protagonista izandakoa da Aitziber Arriaga (Iruñea, 1984). Haren esanetan, sexu erasoen kontrako egitasmoaz gainera, parekidetasunaren aldeko ikuspuntua nagusi da Gora Iruñea osatzen duten talde eta eragile guztien artean ere: “Gure taldearen lan esparru espezifikoa sexu erasoena da, baina Gora Iruñearen barruan, beste alor batzuk ere jorratzen ditugu, jai parekideak bermatze aldera. Hainbat irizpide dira aintzat hartzen ditugunak: besteak beste, erabaki guneetan andrazkoak izatea, edota oholtzaren gainean ere emakume artisten edo emakumez osaturiko taldeen presentzia bermatzea”.\nSanferminetan kanpaina eraginkorrak diseinatu ahal izateko, ezinbestekoa izan da Iruñeko Udalarekin elkarlana sustatzea. Maiatzeko hauteskundeen osteko egoera eta aldaketa politikoa “lagungarriak” izanen direla uste dute Gora Iruñea taldeko kideek, baina administrazioaren jarrera aldaketa aurretik gertatu zela nabarmentzen dute. “Iaz hasi ginen udalarekiko harremanak normaltzen eta elkarlanerako bideak zabaltzen”, dio Altablek. Sanferminak Berdintasunean udal taldeko kide da Gora Iruñea ere, beste hainbat elkarte, sozietate eta eragilerekin batera. “Guretzat, garrantzitsua izan zen bide hori urratzen hastea, ordura arte, administrazioaren eta herri mugimenduen arteko espazio komunik ez zegoelako. Zorionez, iazko esperientzia ona izan zen, eta aurten jarraipena eman diogu harremanari”.\nOro har, udalaren jarreran “txip aldaketa” sumatu dute ekintzaile feministek. “Lehen, sanferminetan sexu erasoak gertatzen zirenik ere ez zuten onartzen; orain, berriz, salatu egiten dituzte. Iaz, adibidez, salaketa aurkeztu zuten, sexu eraso baten irudi batekin iragartzen zen enpresa baten kontra. Lan handia dago oraindik egiteko, baina urrats bat da”, gaineratu du Galarzak.\nHala ere, UPNren oinarrizko politiketan ez da sakoneko aldaketarik gertatu, Gora Iruñea taldeko kideen ustez: “Aurrerapausoak egon direla onartuta ere, UPNren politikaren ildo nagusiak ez dira aldatu. Ez dugu ahaztu behar, orain arte, Iruñeko Udala alderdi eskuindar eta kontserbadoreen eskuetan egon dela, eta hori agerikoa da. Horregatik, oso albiste pozgarria da guretzat, Iruñean aldaketa politikoa hezurmamitu izana”.\nOro har, administrazioak, pixkanaka-pixkanaka bada ere, iritzia aldatu izana borroka feministaren ondorioetako bat dela uste du Altablek. “Mugimendu feministak hamarkada oso bat darama sexu erasoak salatzen, eta lan horren fruituak dira orain ikusten ditugunak. Lehen gutxi batzuek bakarrik egiten genituen aldarrikapen horiek; orain, gizarte osoak onartu ditu. Sozializatu egin da arazoa”.\nGalarzaren arabera, indarkeria sexista “egiturazko indarkeria” da. “Gizartean errotua dagoen biolentzia mota bat da, eta herrietako jaiek, gainera, testuinguru ezin aproposagoa eskaintzen dute, halako erasoak ikusezin bihurtzeko. Horregatik, lanketa ideologiko sakona eta iraunkorra behar da, jendartearen ikusmoldea errotik aldatzeko”.\nEmakumeen askatasuna bermatzeko bidean, Gora Iruñearen lantaldeak eginiko ekarpena nabarmentzen dute ekintzaileek. Arriagaren ustez, “izugarria” da bi urteren buruan egindakoa: “Lehendik egindako lan eskerga errentabilizatu dugula uste dut. Aspaldi, ahaleginak eta bi egiten genituen hainbat alorretan, baina bakoitzak bere aldetik, eta ikusgarritasun gutxi zuen esfortzu horrek. Dena lotzeko haria falta zitzaigun. Orain, kanpaina bera egiten dugu auzoetako jai guztietan, erasoen kontrako prebentzioa eta erantzuna barnebiltzen dituen ikuspegi orokorradaukagu, eta eragileekin batera sinatutako itunei esker, gure borroka askoz eraginkorragoa da”.\nAutodefentsa ikastaroak eta kanpainak antolatu ditu Gora Iruñeak azken urtebetean, eta apika-apika, gizartearen ikuspegia aldatzen ari dela uste dute hiru ekintzaileek. “Hala ere, asko dugu oraindik egiteko”, gehitu du Altablek. “Erasoak, nahiz eta intentsitate baxukoak izan, salatu egin behar dira. Eta jaietan olagarro lerdetsu bat hurbiltzen bazaigu, ez dugu zertan alde egin. Espazioa gurea ere badela frogatu behar dugu, eta guztion artean, jarrera horiek agerian utzi, erasotzaileak izan daitezen alde egiten dutenak”.\nErregimena, sarean mokoka »\n26th Jun | Albisteak, Astekoa, Komunikazioa, nafarroa, Politika |\t990\nIrainak, gezurrak, difamazioak, mehatxuak... Aldaketa politikoaren aukera gauzatzen hasi zenetik, sare sozialak gudu zelai bihurtu dira Nafarroan. Orain arte agintean izan diren alderdietako zenbait sektorek kritika politikoa ixilarazi nahi dutela uste dute erabiltzaileek.\t- Jarraitu irakurtzen...\nBorondateak josteko eguna »\n19th Jun | Albisteak, Astekoa, Euskara, Kultura, nafarroa, Politika |\t814\nEskuak lotzetik borondateak jostera. Giza katea osatzetik plazak nahiz estadioak betetzera. Aldarrikatze hutsetik, gauzatzeko bidean lehen pausoak ematera. Erabakitzeko eskubidearen aldeko deiadarrak elkartu zituen iaz Iruñea eta Durango; igandean, aldarrikapen horren gauzatzea irudikatuko dute milaka eta milaka lagunek Bilbon, Donostian, Gasteizen, Baionan eta Iruñean, hautetsontzi erraldoiak eraikita. Giza katearen kontzeptua gainditu eta urrats bat harago egiteko borondatea agertu du Gure Esku Dago dinamikak, bost hiriburuak aldarrikapen beraren epizentro bihurtuz.\nIruñean, zezen plazak hartuko du igandeko ekitaldi nagusia. “Ezustez beteriko jaialdi ikusgarria” izanen dela nabarmendu zuten Gure Esku Dago-ren antolatzaileek, egitasmoaren aurkezpenean. Musika, ikus-entzunezkoak, hitzaldiak eta bestelako jarduerak uztartuko dituzte agertokian, baina ez da eguneko saio bakarra izanen.\nAskotariko kultur eskaintza prestatu du Gure Esku Dago-k egun horretarako, eta haurrek, gaztetxoek eta helduek gozatu ahalko dute dantzaldi, bertso saio, grafiti eta kontzertuekin.\nEguerdian, adibidez, oihal katea eginen dute parte hartzaileek. Antolatzaileen esanetan, “urtean zehar jositako borondateak” irudikatzen dituzten oihal zatiekin osatuko dute katea, eta Alde Zaharreko bost plaza lotuko dituzte: Udaletxeko plaza, Santa Ana, San Frantzisko, Burgoen plaza eta Gazteluko plaza.\nIruñean, gainera, esanahi berezia izanen du ekitaldi horrek. Izan ere, Alde Zaharra osatzen duten hiru burgoak ere harilkatuko ditu kateak: San Zernin, San Nikolas eta Nabarreria. 1423. urtean, Batasunaren Pribilegioa sinatu zuen Karlos III.a erregeak, eta hiru gune horiek hiriburu bakarrean bildu zituen. Historiaren pasarte hori gogora ekarrita, nafar guztien batasuna aldarrikatu nahi dute antolatzaileek.\nOihal katea osatu ostean, kultur ekitaldiak hasiko dira plaza bakoitzean: Santa Ana plazan, adibidez, haurren txokoa paratuko dute; San Frantzisko plazan jarritako agertoki gainera, berriz, bertsolariak igoko dira; Udaletxe plazan, dantza erakustaldiak eskainiko dituzte; eta Burgoen plazan, herri kiroletako probak; Gazteluko plazan, azkenik, grafitilariak ariko dira mihise gainean margotzen.\nHorrez gainera, txarangak, kiliki eta erraldoien konpartsak, jota kantariak eta bestelako animazio taldeak ibiliko dira Alde Zaharreko karriketako giroa berotzen.\n16:30ean zabalduko dituzte zezen plazako ateak, jendea hurbiltzen has dadin. Ordubete geroago hasiko da eguneko ekitaldi nagusia. Ikuskizunaren “ikus-entzunezko izaera” nabarmendu dute Gure Esku Dago-ko antolatzaileek. Aitor Merino aktoreak aurkeztuko du emanaldia, eta, harekin batera, Estitxu Fernandez, Urko Aristi, Drogas, Peio Martinez de Eulate, Mikel Goñi eta Nafarroako beste hainbat pertsona ezagun igoko dira taula gainera, erabakitzeko eskubidearen aldeko aldarriari atxikimendua adierazteko. Ekitaldiko une garrantzitsuena, ordea, hautetsontzi erraldoiaren aurkezpena izanen da. Oihal zatiekin eraikiko dute, eta “herritarren borondatearen gauzatzea” irudikatuko du, antolatzaileen esanetan. Bukatzeko, 20:00etatik aurrera, kontzertua eskainiko dute Esne Beltza, Drogas, Petti eta Juantxu Piperra musikari eta taldeek.\nBi urteko ibilbide luzea\nIgande honetako ekitaldia urrats bat gehiago izanen da Gure Esku Dago dinamikaren ibilbidean. Bi urte igaro dira lehen herri batzordeak antolatzen hasi zirenetik, eta, ordutik, asko ugaritu dira Nafarroa Garaian. Egun, 65 herri batzorde daude herrialde osoan, eta dozenaka ekitaldi antolatu dituzte azken hilabeteetan, erabakitzeko eskubidearen gainean kontzientzia pizteko.


CeraVe Azala Berritzeko Gau krema - 50ml | Beautyshop.ie\nHasiera / Best Sellers / CeraVe Azala berritzeko gaueko krema - 50 ml\nDermatologoekin garatua, CeraVe Skin Renewing Night Cream zure erritmo zirkadiano naturalarekin lan egiteko diseinatuta dago, larruazaleko hesia leheneratzen denean errezebitzen laguntzeko. Esnatu freskatuta eta berritutako itxura duen azala. Usainik gabeko komedogenoa Formula leuna eta ez narritagarria Osagai nagusiak: Peptido biomimetikoak: hobetu ...\nDermatologoekin garatua, CeraVe Azala Berritzeko Gaueko Krema zure erritmo zirkadiano naturalarekin lan egiteko diseinatuta dago, larruazaleko hesia zaharberritzen denean gaua berreskuratzen laguntzeko. Esnatu freskatuta eta berritutako itxura duen larruazala.\nPeptido biomimetikoak: Nekatu itxurako larruaren itxura hobetu\nzeramidak: Azala osasuntsu izateko ezinbestekoa da. Zeramidek larruazaleko hesi naturala berreskuratzen eta mantentzen laguntzen dute\n[PEPTIDO KONPLEXUA] Lagundu lerro fineen eta zimurren itxura murrizten larruazalaren elastikotasuna babesten duzun bitartean\n[GAUKO HIDRATzailea] Larruazalaren hezetasuna azido hialuronikoarekin leuntzen, hidratatzen eta mantentzen laguntzen du. Azal nekatuaren itxura berritu egun batetik bestera\n[ZERAMIDA EZINBESTEAK] Larruazalaren zeramidaren oreka eten daiteke adinarekin eta horrek larruazala lehorra ekar dezake. CeraVe Skin Renewing funtsezko hiru zeramidekin (1, 3, 6-II) formulatuta dago, larruazalaren hesi naturala leheneratzen eta mantentzen laguntzeko.\n[DERMATOLOGOA GOMENDATUA] CeraVe Skincare dermatologoekin batera garatu da eta larruazal lehorra, larruazal sentikorra, koipetsua, akne-joera eta abarretarako egokiak diren produktuak ditu.\n[JAUNA LARRUARI BURUZ] Lurrinik gabeko formula, ez komedogenikoa eta ez irritagarria\n# 1 Dermatologoak gomendatutako skincare marka\nCeraVe dermatologoekin garatua, larruazala garbitzeko eta hidratatzeko larruazala osatzeko linea osoa du. CeraVe-k funtsezko hiru zeramida (1, 3 eta 6-II izenekoak) ditu larruazalaren beharrak. Askapen kontrolatuko patentatutako teknologiaren bidez, zeramidekin osatutako formula honek larruazalaren babes-hesia berreraikitzen laguntzen du eta egun osoan hezetasuna blokeatzen du.\nLarruazala Berritzeko Gau Krema\nDermatologoekin garatua, CeraVe Skin Renewing Night Cream zure erritmo zirkadiano naturalarekin lan egiteko diseinatuta dago, larruazaleko hesia leheneratzen denean gaixoaren berreskurapenean laguntzeko. Esnatu freskatuta eta berritutako itxura duen azala.\n1, 3 eta 6-II zeramikekin\nAzala lasaitzen laguntzen du


Hemen zaude: Hasiera / Nortzuk gara?\nBAKEOLA gatazkak behar bezala tratatzeko zentro espezializatua da, eta gizarte eragile eta eragile hezitzaileekin egiten du lan ikuspuntu integraletik abiatuta.\nGatazken dinamikan eta horiek tratatzen espezializatutako langileez osatutako zentroa gara. Gure eginkizuna gizarte eta heziketa eragileak trebatzea da, sare soziala indartzeko eta herritar aktibo, kritiko eta bake eraikitzaileen oinarriak finkatzeko.\nBakeolaren ekintza bake positiboaren kontzeptuekin bat eginez garatzen da. Kontzeptu hori justizia sozialaren eta berdintasunaren printzipioetan oinarrituta dago, bai eta gatazkaren ikuspegi sortzailean ere. Izan ere, gatazkak desberdintasunak sortzen dituzten egoerak aldatzeko eta eraldatzeko aukera ematen du.\nBizikidetza hobetzeko, Giza Eskubideak sustatzeko, komunitatea garatzeko eta gizartea eraikitzeko prozesuak bultzatzen ditugu, azken finean, Bakearen Kultura sustatzeko.\nGure printzipioen gidari diren eta gure esfortzuak zuzentzen dituzten Bakeola Bizikidetza, Gatazka eta Giza Eskubidearen helburuak honako hauek dira:\nEsku hartze eremu ezberdinetako hezitzaileei zuzendutako trebakuntza jarduerak garatzea: heziketa formala, heziketa ez formala, eta abar.\nHerri mailan ekimenak eta programak abian jartzea bizikidetzaren eta bakearen balioak sustatzeko.\nHerri mailan eta eskoletan Giza eskubideak, bakea, oroimena eta bizikidetzari buruzko proiektu integralak garatzen laguntzea.\nEuskadin bakearen eta Giza Eskubideen alorrean lan egiten duten eragileen arteko topaketa eta lankidetza espazioen garapena bultzatzea.\nBiolentzia Ezaren Hezkuntzan Bakeola-EDE Fundazioak izan duen ibilbidea "Ahimsa Lan Taldearen" sorrerak (1983) markatu zuen (Hezkuntza eta Biolentzia Ezaren Saila). Pixkanaka-pixkanaka, pentsamenduaren bilakaera, materialak, ikastaroak, eta abar etorri ziren. Hainbat topaketatan parte hartu genuen eta alor berean lan egiten duten beste erakundeekin harremanetan jarri ginen.\n2003. urtean Bakeola sortu zen, Gatazketarako Bitartekaritza Zentro gisa. Horren helburua Ahimsa Lan Taldea-Hezkuntza eta Biolentzia Ezaren Saila duela hogei urtetik hona egiten ari zen lana egituratu eta jarraipena ematea zen.\nBAKEA (la paz).Bakea, baina ez edozein bake, poliki-poliki denon partaidetzarekin, lana eginez, gertutik forjatzen den hura baizik.\nBakeola izenarekin, dei egiten diogu bakerako hezteak atzetik duen artisau lanari, geldoa, pazientziaz betea eta zaila ia beti.\nForjatze ideia horrek gure ibai eta mendietan ugariak ziren burdinoletako formak eta horietan lan egiteko modua ekartzen dizkigute gogora. Ondoren, hiriak bete zituzten fabrika eta labe garai haiek, eta hein handi batean, gaur egun garena izateko oinarriak finkatu zituzte.\nBurdinoletako produktuen antzera, zerbitzu honen lanaren xede den bake hori irmotasunak, gertutasunak eta eguneroko erabilerak ezaugarritzen dut.


2016.eko uztailak 08, 09:30 2016.eko uztailak 08, 12:00 Osoko bilkura\n2016-07-08 09:30 - 12:00\n1. Euskal Autonomia Erkidegoan 1978 eta 1999 bitartean izandako legez kontrako errepresio-egoeretan giza eskubideen urraketak jasan dituzten biktimei errekonozimendua eta ordaina emateko lege-proiektuari aurkeztutako osoko zuzenketak. Eztabaida eta botazioa. (10\_09\_01\_00\_0027)\n2. Giza Eskubideen, Berdinasunaren eta Herritarren Partaidetzaren Batzordearen irizpena, bizitzaren amaierako prozesuan pertsonen eskubideak eta duintasuna ziurtatzeari buruzko lege-proposamenaren gainean egindakoa. Eztabaida eta behin betiko ebazpena. (10\_09\_02\_02\_0014)\nInformazio gehiago: Lehendakariaren iritziz, “betebehar etiko eta demokratikoa” da legez kontrako errepresio-testuinguruetan eragindako biktimak aintzat hartuko dituen legea edukitzea


Hamabi Futbol Klub – Lauro Ikastola: euskararekin konprometituta, kirola medio – Lauro Ikastola\nHamabi Futbol Klub – Lauro Ikastola: euskararekin konprometituta, kirola medio\nLauro Admin erabiltzeak argitaratua. 18 iraila, 2019.\nEkainean iragarri genizuenez, euskalzale talde batek Hamabi Futbol Kluba sortu berri du, klub honen berezitasuna bere helburua izanik: “Futbolaren bidez euskara mundura eta mundua euskarara zabaltzea“. Talde honek mundu akademikotik harago euskaraz jarduteko beste espazio eta aukerak eskaini nahi ditu, futbolean erreferentzia eta eredu bilakatu, Bilbo eta Bizkaian euskarazko kirol-espazio bat sortuz.\nKlubaren ateak irekita daude euskaraz komunikatzeko konpromezua azaltzen duen jokalari ororentzat. Baita ere, euskaraz adierazteko gaitasunik izan ez arren, konpromezu hura azaltzen duten jokalarientzat.\nSortze prozesuan, erakundeen laguntza eskatu zuten instalazioei dagokienez, eta Lauro Ikastolak, Eskola Kirolean euskara bultzatzeko egiten ari den Planarekin bat eginez, futbol zelaia eskaini zien kolaborazio bat hitzartuz.\nBi talde senior sortu dituzte, emakumezkoena eta mutilena, eta Ikastolako instalazioetan entrenatzen ari dira abuztutik. Senior talde hauek gure jokalarientzat etorkizunerako aukera izango dira, futbolean jarraitu ahal izateko. Hau guztia azaltzeko, irailaren 17an, Hamabi Futbol Klubeko bi arduradun ikastolan izan dira Batxilerreko ikasleekin, bereziki emakumezkoen talderako aukerak eskainiz.\nFutbola eta euskara uztartzen dituen proiektuaren bideragarritasun eta biziraupenerako babesa ezinbestekoa da eta horregatik bazkideak egiteko kanpainia hasi dute: urtean soilik 20 euro ordainduta, gizon zein emakumeen taldeak lehiatzen ikusteaz aparte, babesa emango diozue euskararen komunitatearena den proiektu honi. Informazio gehiago nahi izanez gero edo bazkide egin: KLIKATU HEMEN\nAthletic-eko sarrerak Gazteak taldeko bi sarituentzat17 iraila, 2019 “Kalitatea topera” programan DBH 2ko ikasleak3 urria, 2019


Gizonezko bat atxilotu dute joan den asteburuan Zarautzen gertatutako erasoa egotzita - Urola Kostako Hitza : Urola Kostako Hitza\nGizonezko bat atxilotu dute joan den asteburuan Zarautzen gertatutako erasoa egotzita\nErtzaintzak Urola Kostako Hitzari adierazi dionez, dagoeneko Azpeitiko Epaitegiaren esku dago kasua.\nEhunka lagun bildu dira eguerdian Zarautzen, sanpelaioetan adin txikiko batek jasandako erasoa gaitzetsi eta hari babesa emateko.\nGizon bat atxilotu dute joan den igandean Zarautzen emakume bat erasotzea egotzita. Hala adierazi dio Ertzaintzak Urola Kostako Hitzari, eta gaineratu dute, Azpeitiko Epaitegiaren esku utzi dutela kasua dagoeneko.\nGertatutakoa salatzeko, gaitzespen adierazpenak plazaratu dituzte Zumaiako eta Zarauzko Udalek nahiz Gipuzkoako Foru Aldundiak. Gainera, elkarretaratzeak ere izango dira bihar. Zumaiako Mugimendu Feministak, Zumaiako Udalarekin batera, elkarretaratzea deitu du bihar 19:00etan, Beheko Plazatik hasita. Zarauzko Udalak, berriz, 12:00etan deitu du mobilizazioa, Lege Zaharren Enparantzatik hasita.


2007 Apirila | Katebegia\nData honetan egindako artikuluak: Apirila, 2007\tapi23\nBoz erabilgarriak uniformetasuna agerrarazi du\nNicolas Sarkozy eta Ségolène Royal gailendu dira Frantziako hauteskunde presidentzialetan. UMPko hautagaiak bozen %31,18 lortu ditu eta PSkoak %25,87. Maiatzaren 6an ezagutuko da Frantziako estatuburu berria. Oilar jokoa aurreratu genuen aurreko astean, eta oilar jokoa ez da amaitu. Oilarretako bat emea da, ordea. Errepublikako presidente lehian lehen emakume izateak hautesleengan eragingo duelakoan gaude. Eragin handiena baina, François Bayrou zentristak hartuko duen jarrerak izanen...\nIgande honetan, apirilaren 22an, hurbilduko dira frantses hiritarrak boz ontzietara. Larunbatean, gogoeta eguna izaki, hautagaiek beren burua buru-belarri eskaini ostean, burua oheburuarekin batzeko premia izanen dute. Bihar, halaber, hautesle asko boza nori eman oheburuarekin kontsultatzekotan oheratuko dira nonbait.\nKanpaina hasieran hautesleen % 40 boza nori eman erabakitzeko zegoen. Erabaki gabekoen ehunekoa %40tik %20ra jaitsi da. Kanpainak eragin du antza, nahiz, eta inkestek diotenez,...\nKrisia, utopia, zirrara eta ikara artean, politikarien jokoa nagusi Frantziako kanpainan\nPentsamendu bakarra hizpide bukatu genuen Frantziako hauteskunde presidentzialei buruzko erreportajea (ARGIA, 2085. zenbakia). Jacques Chirac presidentearen pentsamendu bakarraren aldean -Frantzia bakarrean Euskal Herririk ez-, euskal alderdi politikoen pentsamendu anitza eta bozen eskaera ezberdinak aipatu genituen. Boz edo aukera anitzak, alegia.\nEusko Alkartasunak sostengu publikoa adierazi dio Dominique Voynet (Les Verts) hautagaiari. EAJk ez du aukera publikorik egin, baina IBBko buru...


Zer da, bada, euskara? • ZUZEU\nZer da, bada, euskara?\nHau azaltzea zaila da. Gazte euskalduna naiz, euskal herritarra, feminista eta, horregatik, komunista. Orain dela gutxi ezagutu nuen nor nintzen, eta, gaur egun, oraindik ikasten ari naiz nire benetako nortasunaren inguruan. Izan ere, denbora luzez bizi izan naiz galdurik edota zalantza erraldoi batean. Dena den, hau ez da saldu zidaten bidea eta kanpotarra zarenean ez da erreza kolokan jartzea zure gaurko etxea.\nHasteko, gauza pare bat argitu nahi nituzke. Lehenik eta behin, hizkuntzak ezin du hierarkia berproduzitzeko aitzaki bat izan. Euskara da ezagutzen dudan hizkuntza bakarra sistema kulturala elitismoz osatzen duena, hau da, kaleko hizkuntza ez da jasotzen, ez da existitzen inon. Euskaltegian askotan esaten zidaten: ‘baina kalean hau ez da horrela esaten’. Eskerrak AEKn jaso nuela hizkuntza, bestela ez nukeen inoiz ikasiko.\nBestalde, jakin ezazue oso zikina dela jakinda pertsona bat euskaldun berria dela, barre egitea zalantza bat daukanean. Eta holakorik ez pentsa harroputz amorratuek egiten dutela; ez, jendeak, teorian, euskara maite duenak ere. Agian ez dakizue, baina jarrera hori nazkagarria da. Kasualitatea ala ez, zis-gizonezko jarrerak dira.\nAskotan zalantzan jarri arren, gazteon bizitza prekarioa da. Honi ‘mileniels’ filosofia gehitzen badiogu, gazteok ikus-entzunezko munduan bizi gara. Eduki azkarrak eta batere pisutsuak kontsumitzera ohitutak gaude. Bai, Netflixeko nerabeen serie bat nahiago dugu ‘Itxi liburuak’ baino, nahiz eta programa bikaina den ere. Aldiz, nola ulertuko dut nire hizkuntza euskara dela kontsumitzeko kultura trinko-trinkoa bada? Nik zortzi orduz lan egin ondoren, ‘Euphoria’ ikusi nahi dut, baina euskaraz ikusteko aukerarik ez daukat. Izan ere, serie honek ez ditu jasotzen baldintza nahikoak itzulpen bat egiteko gazteok disfrutatzeko pentsatu gabe.\nZer da, bada, euskara? Hori jakin nahiko nuke. Zenbat eta datu txarragoak, gero eta eduki gutxiago euskaraz, eta gero eta eskakizun handiagoa titulo puto bat jasotzeko. Por zierto, titulo honek ez du ezertarako balio. Hezkuntzan izan ezik, sistema publikoan titulodunek ez dute euskara egiten euren lanpostuetan. Enpresa pribatuen inguruan ez da beharrezkoa ezta oharra egitea ere.\nBaina, harira goaz; zer da, bada, euskara? Nik ez dakit esaten: gorrotatzen dutenek gutxiestea lortu dute; maite dutenek elitizatu dute. Momentu honetan kaña bat eskatzea bizipen txarra izan daiteke, baina ez badituzu ongi azentuatzen esaldiak, ez zara euskalduna. Eta erdian gaude gu, euskara duitasunez bizitzen saiatzen garenok.\nHizkuntza bati teknikotasuna ematen diozuenean, hizkuntza serio gisa kokatzen ari zaretela badakit, baina zer gertatzen da teknikotasun hori ez dugunean ezagutzen edo erabiltzen? Ba al gara hiztun txarrak? Kasurako, andaluziar batek ez al daki gazteleraz, edo kubatar batek ze hizkuntzaz solasten du? Zer da ‘euskara on bat’? Mauleko norbaiti geldetuko diogu?\nGizartean bi alde margotzen ditugunean esan nahi du norbait ez dela alde baten parte sentitzen eta horrek gaizki bukatzea ohikoa da. Hala eta guztiz ere, ez dugunok esaldi bukaeran ‘-eta’ kasual modukoan erabiltzen, inoiz zuek bezalakoak izango gara edo bizitza oso bat euskaraz egin ondoren hilko gara ‘hiztun txar’-en dominarekin? Askok maite duzue gure hizkuntza eta, aldi berean, akatzen ari zarete. Gelditu, ikusi eta ikasi, denok egin dugun bezala.\neuskal astunak, Euskal Herria, euskal kultura, euskara, hizkuntza\nAdanen saihets hautsia.\n3 pentsamendu “Zer da, bada, euskara?”-ri buruz\nNaziogintza Taldea 2021-08-02 12:34\nGuretzat argi dago euskara zer den: Euskal Herriari izena eta izana ematen dion funtsezko elementua, identitate indibiduala (euskaldun egiten gaituelako) eta kolektiboa (Nazio egiten gaituelako) ematen dizkiguna. Hizkuntza baita Herri baten arima, Nazio baten ikurrik bereizgarriena. Euskararik gabe, Euskal Herririk ez.\nPatxi 2021-08-02 12:47\nDemagun, ezizen horregatik, zure aurrekoak Murtziakoak direla; gurera etorri eta hemen finkatu ziren; eta zuk, haien alaba izaki, zalantza batzuk izan dituzu, oker ez banago, espainiarra zaren edo euskalduna, edota euskaldun-espainiarra, espainiar-euskalduna baino, eta jada erabaki duzula euskalduna zarela, feminista, eta feminista zarelako komunista. Gero diozu, engainatu bezala egin zintuztela edo…, euskaltasunaren gainean edo. Seguru nago zure adina doblatu egingo dudala; eta, halere, aitortzen dizut ikasteko asko dudala, eta, zurea leituta, bizpahiru ohar idaztera animatu naiz, biontzat ere onerako izan daitekeelakoan.\nDiozunean: “Lehenik eta behin, hizkuntzak ezin du hierarkia birproduzitzeko aitzaki bat izan. Euskara da ezagutzen dudan hizkuntza bakarra sistema kulturala elitismoz osatzen duena, hau da, kaleko hizkuntza ez da jasotzen, ez da existitzen inon”; nire lehenengo erreakzioa da flipatzen dudala. Gaztelaniaz mintzatzen dakitenetatik zenbatek lortzen du abokatu izatea, esaterako, edo zenbatek lortzen du epaile izatea, edo zenbatek lortzen du hedabideetako aurkezle izatea? Ehunetik bik, hiruk… Ikasketekin batera, gaztelaniaren menderakuntza itzela lortu behar da hainbat lanpostutarako, oso ere jende gutxiren eskuetan dagoena. Hor ez dago hizkuntzaren elitizaziorik?\nAzkenaldian ez ditut gisa honetako ohartxoak inon ikusi: “toy kansao” “e lo ke aí”; boladatxo bat izan zuten. Ia oraintsu arte Espainiako gobernuaren bozeramailea izan den Maria Jesus Montero sevillarrak nola ahoskatzen zituen “s”ak, esaterako. Moreno Cabrera linguista madrildar jakintsu bezain kritikoak (Irakur: “El nacionalismo lingüístico. Una ideología destructiva (Península, 2008) edo “Lengua, colonialismo y nacionalismo. Antología de artículos, 2004-2010”. Interneten bada.) dio gaztelaniaz mintzo diren hamarretik bederatzi ez direla gauza “casa” eta “caza” bereizteko, testuinguruagatik ez bada. Zenbat eratara ahoskatzen da gaztelaniaz?, baina, idatzi?, eta hori Errege Akademiak mendeak dituela gaztelania leuntzen eta finkatzen. Ahozkoa eta idatzia hizkuntza guztietan dira ezberdinak; ez bakarrik ingelesez. Euskaltzaindia euskara batua finkatzen, dakizun bezala, 1968an hasi zen. Historikoki oso denbora gutxi da, eta bai, alde dezente dago ahozkotik idatzira –gutxiago egon beharko luke; baina, pixkanaka horretara goazela dirudi, gero eta hitz gehiago jasotzen ditu Euskaltzaindiaren hiztegiak–, arrazoi linguistikoengatik baino gehiago politikoengatik, gaztelania derrigorrezkoa delako eta euskara hautuzkoa., eta hiruzpalau hamarkada baino ez dituelako irakaskuntzan, administrazioan eta hedabideetan.\nBeste bi ohartxo baino ez. Hizkuntza-eskakizunena nazkagarria da bai, atera behar dituenarentzat, baina hor ere badakizu erru handiena non dagoen, administrazioan gaztelaniak guztiz bermatua egon behar du 78ko Konstituzio sakratuaren 3. artikuluak hala finkatzen duelako, eta horrenbestez, euskararen erabilera administrazioan asentatzea ikaragarri kostatzen da, eta erabili ezean ez da lantzen, eta hizkuntza-eskakizunen azterketak ez dira alferrikako bihurtzen, besteak beste, irakaskuntzak ez duelako ezagutza aski bermatzen. Zurekin bat etorriko naiz honetan: azterketa gutxiago behar da eta euskararen erabilera gehiago administrazioan, Lakuatik hasita zeinahi udalerritaraino!\nTelesailak, pelikulak, fikzioa euskaraz behar dugulakoan ere guztiz ados zurekin. Beraz, adostasun dezente ere badugu. Zoriontzen zaitut euskaraz idaztera animatu zarelako. Gaizki esanak barkatu, eta segi hobetzen (*ohitutak gaude); neu ere egunero saiatzen naiz.\nGaragarra 2021-08-04 13:48\nHau irakurrita, Gaztea-ko Jon Gotzon datorkit gogora. Hark ere “zer da bada euskara?” galdetzen du nonbait eta egunero diardu euskara barne-barnetik popatik hartzera bidaltzen pulpito ezin hobeagotik, denon diruaz ordainduta.


Ogasunak ehun euro ordainduko dizkie langileei hilean hiru urtetik beherako haur bakoitzeko. | Consumer\nOgasunak ehun euro ordainduko dizkie langileei hilean hiru urtetik beherako haur bakoitzeko.\nNeurri hori onuragarria izango da milioi erdi emakumerentzat, amak nahiz adoptatzaileak izan, Exekutiboaren arabera.\nOgasuneko ministro Cristobal Montorok atzo jakinarazi zuen aurrekontuen eztabaidan Ogasun Ministerioak “aldez aurretik itzultzeko plana” egingo duela datozen hilabeteetan. Horren bidez, hiru urtetik beherako seme-alabak dituzten ama langileei hilean ehun euroko laguntza ordainduko zaie adingabe bakoitzeko. Exekutiboaren arabera, neurri hori, PFEZren erreformarako aurreikusia, milioi erdi emakumerentzat izango da, amak nahiz adoptatzaileak izan.\nOgasunak hainbat akordio sinatuko ditu Estatistikako Institutu Nazionalarekin (INE) eta Gizarte Segurantzarekin, jaiotzei buruzko datu guztiak hutsegite-marjinarik gabe eskuratu eta lanean ari diren amak identifikatu ahal izateko.\nUne horretatik aurrera, Zerga Agentziak ehun euroko aurrerakina sartuko du hala eskatzen duten emakumeen kontu korrontean. Diru hori jasotzeko, gurasoek Ogasunak prestatutako inprimakia bete beharko dute, jaioberria Erregistro Zibilean inskribatzean.\nEskaerak telefonoz, Internet bidez edo Zerga Agentziaren bulegoetan egin daitezke. Nolanahi ere, Montorok esan zuen Gobernuak “informazio-ahalegina egingo duela haur txikiak dituzten ama langile guztiek abantaila hori lortzeko jarraitu behar duten prozeduraren berri izan dezaten”.\nhijos-eu langileak madres-eu


Coachinga: Ametsak egi nola bihurtu\n2019ko azaroaren 22a, ostirala | Ordua Euskal Herrian 03:03:30\nSarritan, guk geuk geure buruari hainbat gauza sinetsi arazten diogu. Hori dela eta ez ditugu helburu, amets edo ilusio batzuk betetzen. Zein helburu ez da posible, guk errealitate bihurtzea nahi badugu? Galdera hori bota digute Nerea Redondo eta Mirari Bereziartua coachek.\n"Pertsonak jakituria badu eta bere baitan dira bere buruak egiten dizkion galderen erantzunak"; Sokratesen filosofiatik jasotako hau da coachingaren oinarrian dagoen ideia. Galdera egokiak eginaz, norberak bere buruari erantzun diezaion eragin nahi du metodologia honek. Coaching prozesuaren arrakasta galdera horien baitan da.\nHain zuzen, oinarri teorikoa, inteligentzia emozionalaren ildotik dator. Inteligentzia emozionalaren teoriak dioenez, orain artean gure kulturan eta hezkuntza ibilbidean arrazonamendua izan da garatu dena eta alde emozionalari ez zaio hainbesteko garrantziarik eman. Pertsona batzuek alde emozionalean gaitasun handiagoa dute eta horrek jende horrengan balio ez duenaren sentsazioa sorrarazi du. Sentsazio hori aldatu egin behar da.\nCoachinga kirolaren mundutik heldu zen. Â«coachÂ» hitzak entrenatzaile esan gura du ingelesez. Elite kirolariak entrenatzen zituen tenis entrenatzaile bat izan zen, akatsak zuzendu beharrean, galdera bitartez kirolarien nahiak ezagutuz eta haien indar guneak garatuz, aurrerapen handiagoa lortzen zuela ohartzen lehena. Ondotik, metodologia hau marketingaren esparruan aplikatu zen eta egun enpresa kudeaketan tresna interesgarri izateaz gain, norbanakoak laguntzeko ere erabiltzen da. Gure inguruan oraindik ez da ohikoa jendeak era honetako zerbitzuak eskatzea, baina beste herrialde batzuetan arrakasta itzela du coachingak. Baina zertan bereizten da coachinga psikologia, psikiatria eta bestelako terapietatik? Orainaldia abiapuntu harturik etorkizunari so egiten dio coachingak, ez du iraganean egindakoa edo gertatukoan interesik. Horretan bereizten da beste terapietatik. Patologia baten aurrean, bezeroa beste espezialista batengana joan dadin lagun dezake, besterik ez.\nCoacha entrenatzaile moduko bat da, une konkretu batean bizi dugun egoeratik desio dugun egoera horretara heltzekoan laguntzen diguna. Ibilbide horretan, abiapuntua zehazten eta helburua betetzen lagunduko digu, gure indar guneak sendotuz. Ekintza da funtsa, ekintzarik gabe ez dago errealitate bihurtzen den ametsik. Ekintza horiek gerta daitezen, gure esku dagoena egiten lagunduko digu coachingak.\nCoachinga prozesu bat da\nCoachingaren prozesua laburra izaten da; batez beste 3 hilabete irauten ditu eta sei bat saio egiten dira. Hala ere, erritmoa ezberdina izaten da kasu bakoitzean. Helburua ere ezberdina izaten da. Batzuetan oso zehatza izaten da, lana bilatzea, adibidez. Beste batzuetan, ageriko helburu horren atzean ezkutuago bat izaten da eta prozesuan zehar aldatu ere egin daiteke. Garrantzitsuena, prozesu horretan bertan, eguneroko bizitzan erabilgarri izango zaizkigun tresnak geureganatzea da; ohitura berri batzuk hartzea, azken batean.\nCoachinga hiru modutan egin daiteke: aurrez aurre, telefonoz eta Internet bidez. Metodologia ez da gehiegi aldatzen: 50 bat minutu irauten dituen saio batean, coachak galderak egingo ditu, entzuketa zabala egingo du eta bezeroak ahoz esaten duenaz gain, keinu, isilune, hasperen eta antzerakoen bidez helarazten diona jasoko du. Mirari Bereziartuak kontatu digunez, telefonoak eta Internetek ahozko komunikazioan galtzen badute ere, abantailak badituztela azaldu digu: Â«Izugarrizko lorpenak izan daitezke telefonoz; izan ere, pertsonak aurrez aurre kontatuko ez lituzkeen hainbat gauza esateko ausardia izaten du; bestetik, kontzentrazio maila handiagoa ere lortzen daÂ». Saio bakoitzaren amaieran balorazioa egiten du bezeroak eta ekintza batzuekiko konpromisoa hartzen du.\nProzesua egokia izan bada, bezeroak eguneroko bizitzan bere kabuz funtzionatzeko gai izan beharko luke. Coachingaren laguntzaz helburua lortzeko ibilbidea hasiko du, baina aldaketa bere esku izango da; uste ez zuen indarra deskubritu eta aparteko motibazio bati esker lehenago alboratu izan dituen desioak egi bihurtzeko behar dituen tresnak bereganatuko ditu.\nKontuan izan behar da, hala ere, coachingak konponbideetan jartzen duela arreta, ez du arazoak konpontzea jomuga. Coachak ez du epaitzen bezeroak esan edo egin nahi duena; era berean, bezeroak bere burua epai ez dezan egiten du. Ez du aholkurik ematen.\nEnpresa munduan gero eta garrantzia handiagoa ematen zaio langileen arteko harremana zaintzeari. Irabaziak garrantzitsuak dira enpresa baten etorkizuna bermatzeko. Azken urteetan, ordea, enpresa askotako buruak ohartu dira langileek enpresaren helburuekiko atxikimendua lortzea eta enpresa horretako partaideen arteko komunikazioa ere ezinbesteko gertatzen direla, batez ere epe luzera hartzen diren erabakietan. Gauza bera gertatzen da giza erakundeetan.\nEsparru honetan ere lan egiten du coachingak eta onura handiak ekartzen ari dela azaldu digu Nerea Redondok: Â«Badaude datuak diotenak formakuntzaren bidez enpresa baten eraginkortasuna %30 hazten dela. Coachingaren bitartez ohiturak aldatuz, motibazioa indartuz eta elkarlana bultzatuz, %80 hobetu daitezke enpresa baten emaitzak. Erabiltzen denetan balorazio oso positiboa egiten dute. Era berean, komunikazioa %75 hobetu daitekeÂ».\nEzagun egiteko bidean\nEgun coachingak duen arazo handiena ezezagun izatea da; ahoz ahoko informazioak eramaten du bat coachinga egitera: Â«Abiadura handian bizi gara eta ez gara une batez esertzen nola gauden, zer nahi dugun eta nahi dugun hori lortzearren zer egin beharko genukeen aztertzeko. Normalki egoera horretan dago coach batengana jotzen duen pertsona. Osasuntsu dago, eta bere egoera pertsonala hobetu nahi du, besterik gabe. Guregana jotze hutsa aurrera pauso itzela daÂ», dio Redondok.\nCoach izateko ez da aurretiko prestakuntza berezirik behar; esparru ezberdinetako jendea ari da horretan lanean. Nereak eta Mirarik azaldu digutenez, batez ere enpresa handietan ardura handiak dituen jendea izan dute ikaskide, gehienbat giza baliabideetan lan egiten duen jendea. Hezkuntza esparruko jendea ere nabarmendu dute. Beste askok, ordea, erabaki pertsonal moduan hartzen dute, eta askorentzat bizi filosofia ere bihurtzen dela diote.\nOrain arte ez da coachinga Euskal Herrian ikasteko aukerarik izan; kanpora jo behar izaten zuten formakuntza hori jaso nahi zutenek. Orain gutxi Deustuko Unibertsitateko enpresaritza ikasketa planean sartu dute. Bestalde, Euskal Coaching Elkartean arituko direnetatik batzuk, euskarazko coaching eskola bat sortzeko lanean ari dira. Euskaraz nahiz gazteleraz eskainiko dituzte eskolak, eskariaren arabera. Eskola honen izena Aldaketa izango da eta ekainerako guztia prest izatea espero dute.\nOraindik gure artean oso ezezaguna den arren, coachinga ari da indarra hartzen eta badirudi Euskal Herrian, Espainian baino harrera hobea ari dela izaten gainera. Gero eta coach gehiago dira; baina ez dira asko euren zerbitzuak euskaraz eskaintzen dituztenak.\nEuskaraz lan egiteak material guztia itzuli eta beti beste eskola eta elkarte batzuei loturik eta haien mende lan egitea dakar. Nerea Redondo, Mirari Bereziartua, Gotzon Karkar, Xabier Barinaga, Xabier San Sebastian eta Aitziber Aizpuru bildu dira Euskal Coaching Elkartea sortzeko bildu dira.\nEuskal Coaching Elkarteak hiru helburu nagusi izango ditu: coachinga euskal esparruan ezagun egitea, coachingaren inguruan dagoen materiala euskal kulturak dituen berezitasunetara egokitzea eta euskal coachen artean erreferentzia izatea.\nGestio batzuk egin dituzte dagoeneko, baina elkartearen aurkezpen ofiziala maiatzean egingo dute.


Konfiantzaren Pedagogian Sakontze ikastaroak | Arizmendi ikastola\nKonfiantzaren Pedagogian Sakontze ikastaroak\nAste honetan, astelehenetik ostiralera, Gaztelupeko aretoan Konfiantzaren Pedagogiaren Sakontze ikastaroan parte hartu dute 57 lagunek, 20 Arizmendi ikastolakoak eta 37 beste ikastola batzuetakoak. Aste honetako SAKONTZE IKASTAROA zortzigarrena izan da.\nIkastolako partaideak ez ezik, beste 6 ikastoletako profesionalak ere izan dira, hala nola: Laskorain, Anoeta Herri Ikastola, Salbatore Mitxelena, Txantxiku, Zubimusu eta Orioko Herri Ikastola. Saio hauetara HUEZItik ere etorri dira lehenengoz.\nFormazioa 28 ordutakoa izan da, astelehenetik ostiral bitartera eta helburu hauek izan ditu:\nKonfiantzaren Pedagogia HHn, LHn eta BHn irudikatzen hastea.\nAstelehenean sarrera Aitor Elizaranek, HHko arduradunak, egin zuen. Jarraian, J.Iñaki Etxezarretak, Zuzendari Nagusiak, ikastolaren identitatearen inguruan azalpenak eman zituen. Hortik aurrera formazioa Amaia Anterok, Berrikuntza Pedagogikoaren arduradunak, zuzendu du. Gaurko egunean, KP etapaka nola lantzen den azaltzeko, Agurtzane Mujika, Maider Herce eta Mireia Muruamendiaraz gehitu dira saioetara. Argazkiak.


Irekia Eusko Jaurlaritza - Gobierno Vasco :: “Berrikuntzatik, ekintzailetzatik eta ikaskuntzatik abiatuta, koiuntura sozioekonomikoari aurre egiteko gai izango gara”, dio Muelak\n“Berrikuntzatik, ekintzailetzatik eta…\nTurismo eta Merkataritzako Sailburuorde Isabel Muelak eta Merkataritzako Zuzendari Juan Andradesek merkataritzako berrikuntzaren eta ekintzailetzaren inguruan Aenkomerrek antolatu duen jardunaldian parte hartu dute gaur. Muelak amaiera eman die hitzaldiei eta merkataritzako zuzendariak hiri-gunetako enpresarien etorkizunari buruzko eztabaidaren baitan Jaurlaritzak abiatu duen estrategia azaldu du horietako batean.\nEgoera ekonomikoan eta krisiaren eraginean oinarrituriko gai ezberdinak jorratu dituzten jardunaldi hauek hirugarren urtez egin dira. Sailburuordeak azaldu duenez, Turismo, Merkataritza eta Kontsumo Sailean jakitun dira merkataritzak berritu beharra duela, aro berrira egokitu eta orain arte eskaini duen kalitatea parametro oso ezberdinetatik eskaini behar duela.\nHorrenbestez, merkataritza elektronikoaren gorakada handia bizi duen inguru batean, funtsezkoa da enpresen negozio-bolumena handituko duten erremintak indartzea, saltzeko bide berriak ireki eta saltzeko aukerak optimizatuko dituzten teknologia eta ideia berriak ezarriz.\n“Giscom bezalako erremintek”, argitu du Muelak, “jarduera ekonomikoaren garapenean eragiten duten merkataritza-datuak, aldagaiak eta faktoreak aztertzen dituzte. Aurrekoa, koiuntura sozioekonomiko honi berrikuntzatik, ekintzailetzatik eta ikaskuntzatik abiatuta aurre egiteko eskuragarri dauden aukeretako bat baino ez da”.\nMerkataritzako zuzendariak, bestetik, merkataritzari dagokionean sailak aplikatu dituen ardatz estrategikoetako zenbait azaldu ditu: nazioartekotzea, ekintzailetza, berrikuntza eta datuen analisia. Andradesek argitu du Merkataritzako Plan Zuzentzaile baten lanketan murgilduta daudela eta dokumentuak parte-hartzailea izan beharko duela, eskualde-mailako ikuspegia eskaintzeko alde batetik eta, bestetik, arloaren azterketa jasotzeko ere, "arloa, multzo homogeneotzat baino, errealitate oso ezberdinak barne hartzen dituen osagaitzat hartua izango delarik”.


Nacho Fries denbora mugatu baterako itzuliko da (AEB) zaleek gidariaren eserlekua hartzen duten bitartean Taco Bell-en azken trailerra - Potatoes News\nNacho Fries-en maitasunagatik, Taco Bellsen denbora mugatuko eskaintzarik salduena Estatu Batuetara itzuli da. Zaleen gustukoen den menu-elementu batek zaleen lehen ospakizuna parekatzea merezi du, horregatik Taco Bell-ek zaleei nacho gazta-saltsa ontasunean murgiltzeko modu asko eskaintzen dizkie.\nNachoren itzulerarekin Fries 2018an lehen aldiz menuetan estreinatu zirenetik patata frijituen iterazio bakoitzarekin batera trama pikante bat datorkigu. Lehen aldiz, Taco Bell-en Live Mȧs produkzioak bere zale handienekin batera sortu zuten istorioa.\nIdazle birtualaren gela urte hasieran hasi zen Taco Bell-ek bidalketak egiteko deia egin zuelako "Taco Bell-en Nacho Fries Erronka", eta zaleak gonbidatu zituen Twitter bidez Nacho Fry-ren hurrengo iragarkirako beren jatorrizko ideiak aurkeztera #FriesChallenge traolarekin.\nTaco Bell Rewards-eko kideek sarbide goiztiarra jasotzen dute martxoaren 9tik aurrera, aplikazioan soilik 11:1etatik 1:24etara. Trailer faltsuak berak inspiratuta, Taco Bell-ek zaleak ospatzera gonbidatzen ditu Sarien-eko kideei Nacho Fries doakoak eskaintzea (gutxienez USD 26eko erosketarekin) martxoaren 15tik martxoaren 27ra. Denbora-begizta infinituko esperientziarekin jarraitzeko, Taco Bell da. Grubhub-ekin elkarlanean doako patata frijituak eskaintzeko (gutxienez 13 USDko erosketarekin) martxoaren XNUMXtik apirilaren XNUMXra arte.\nZaleek Nacho Fries-ak kartan eskuratu ahal izango dituzte 1.49 USDren truke edo 5.49 USDren truke Nacho Fries-en kutxa batean, Nacho Fries, 5 geruzako Burrito Beefy bat, Taco kurruskaria eta edari ertaina barne. Nacho Fries ezin hobeto urrezkoak dira, Mexikoko ongailu ausartekin estaliak eta nacho gazta saltsa epelarekin zerbitzatzen dira.\n"Fry Again" Deutsch LA-rekin lankidetzan ekoitzi zen, eta markaren 1.9 milioi Twitter jarraitzaile gonbidatu zituzten idazlearen gelara. Trama bakarrik ez zen zaleek zer esanik izan. Pertsonaia nagusiari "Vanessa" izena jartzea aukeratzetik, gidatuko zuen kirol-auto mota hautatzeraino, Taco Bell-ek Twitter eta Instagram-en sormen inkesten bidez parte hartu zuen zaleak zehazteko. pertsonaia nagusiaren jantzia, albokideak, bere txakurra "Baja" izendatzeraino.\nTags: NachoTaco Bell\nHazleek biointsektizida probarako bilatu zuten


Irekia Eusko Jaurlaritza - Gobierno Vasco :: EHAA xedapena 201605306\nHurrenkenaren zenbakia: 201605306\nNik, Aner Uriarte Codon, Euskal Autonomia Erkidegoko Garbitze Batzordearen Presidentea naizen aldetik, honako hau\nEuskal Autonomia Erkidegoko Espediente Judizialen Garbitze Batzordeak, 2016ko urriaren 18an egindako bileran, beheko zerrendan agertzen diren espediente judizialen garbitzea erabaki du, dagozkien artxibo judizialetako arduradunek aurkeztu zituztenak, hain zuzen ere, betearazpena amaitu delako edo preskribapena edo iraungipena ebazten duen ebazpena eman delako. Era berean, erabaki zen espediente judizialen interes historiko eta dokumentalagatik babestu beharrekoak administrazio eskudunari transferitzea eta gainerakoak, hala badagokio, suntsitzea.\nGasteizko Instrukzioko 3 eta 4 zenbakietako Zulup, Zigor Arloko 3 zenbakiko Epaitegia izandakoa: Gasteizko Instrukzioko 4 zenbakiko Epaitegiko 121/95 falta-epaiketaren betearazpen prozedura; 1610101/2000 betearazpen-prozedura, 910/98 Gasteizko Instrukzioko 1 zenbakiko Epaitegiko falta-epaiketatik datorrena; Gasteizko Instrukzioko 3 zenbakiko Epaitegiaren 1/13 konbikzio-piezari dagokion pieza banandua.\nZigor Arloko 1, 2 eta 3 zenbakietako Epaitegiak: Lurraldeko Artxibo Judizialera 2000-12-31 baino lehen bidalitakoak, 2010-12-31 baino lehenagoko artxibo-data duen betearazpen-prozedura badauka.\nInstrukzioko 1, 2, 3 eta 4 zenbakietako Epaitegiak. Aurretiazko eginbideak eta prozedura laburtuak artxiboan 2002-12-31ra arte sartu zirenak. Falta-epaiketak, presako falta-epaiketak, falta-epaiketetako betearazpenak, zehaztugabeko eginbideak eta Habeas Corpus Artxiboan 2008-12-31ra arte sartu zirenak.\nAdministrazioarekiko Auzien 1 eta 2 zenbakietako Epaitegiak. Artxiboan 2006-12-31 baino lehen sartutako espedienteak.\nLan Arloko 1, 2 eta 3 zenbakietako Epaitegiak. Artxiboan 2001-12-31 baino lehen sartutako espedienteak.\nBizkaiko Probintzia Auzitegia:\nZigor arloko Izapideen Bulegoa\n– 1990etik 2002ra arte hasitako RAA, RJR, RAF, RFR, CMC, RQE, CCP eta RAU, Bizkaiko Probintzia Auzitegiko 1., 2. eta 6. atalei dagozkienak. Bizkaiko Probintzia Auzitegia, 4. atalak 1990 eta 1998 artean hasitako eta 2000-12-31 baino lehen artxibatutako apelazioko erroiluak.\n. 4. Atala. Bizkaiko Probintzia Auzitegia. Zibileko apelazio erroiluak, 1980tik 1998ra arte hasitakoak eta 2000-12-31 baino lehenago artxibatu zirenak. Zigor-arloko apelazioko erroiluak, 1989 eta 1990ean hasitakoak, garbitze-agindua izan eta betearazi gabe daudenak. Falten eskumen bereziko erroiluak, 1990ean hasitakoak. Zigor-arloko apelazioko erroiluak, Bilboko Espetxe Zaintzarako Epaitegitik eta Adingabeen Epaitegitik datozenak, 1991n eta 1992an hasitakoak, 2000-12-31 baino lehen artxibatutakoak. Sumario eta prozedura laburtuen auziak, 1989 eta 1990ean hasitakoak, 2000-12-31 baino lehen artxibatutakoak.\n5. Atala. Bizkaiko Probintzia Auzitegia. Zibileko, zigor-arloko, falta eta prozedura laburtukoak bai eta 1990 eta 1998 arteko sumarioen zigor-arloko auziak, 2000-12-31 baino lehen artxibatutakoak.\nLehen Auzialdiko eta Instrukzioko 1 zenbakiko Zulup. 2002, 2003, 2004, 2005 eta 2006an hasitako aurretiazko eginbideak eta 2005ean hasitako eta bukatutzat jotako falta-epaiketak.\nLehen Auzialdiko 1, 2, 3, 4, 7, 8, 9, 10, 11, 12 eta 13 zenbakietako Epaitegiak. 2009an eta 2010ean artxiboan sartutako eta amaitutzat jotako zibileko espedienteak.\nMerkataritza Arloko 1 eta 2 zenbakietako Epaitegiak. Artxiboan 2009 eta 2010ean sartutako auziak, amaitutzat jotakoak.\nAdministrazioarekiko auzien 1, 2, 3, 4 eta 5 zenbakietako Epaitegiak. 2009an eta 2010ean artxiboan sartutako eta dagozkien epaitegiek amaitutzat jotako auziak; era berean, 1 zenbakiko epaitegiak 2008an sartutako eta egun ZADen dauden espedienteak garbituko ditu.\nAdingabeen 1 eta 2 zenbakietako Epaitegiak. 2002 eta 2004 artean hasitako auziak eta amaitutzat jotakoak.\nEspetxe Zaintzako Epaitegia. Behin-betiko egoeran dauden espedienteak, 2004an eta 2005ean hasitakoak.\nInstrukzioko 1, 2, 4, 5, 6, 7, 8, 9 eta 10 zenbakietako Epaitegiak. 2006 eta 2007an artxiboan sartutako aurretiazko eginbide eta bestelako auzi penalak, behin-behineko zein behin betiko egoeran daudenak. Falta arruntak eta berehalakoak, 2010 eta 2011n sartutakoak, behin-behineko zein behin-betiko egoeran daudenak, eta epaitegiek amaitutzat jotakoak.\nEra berean, ondoko hauek ere garbituko dira: Instrukzioko 1 zenbakiko Epaitegia. Aurretiazko eginbideak (DIP) eta jarraian adieraziko diren urteetan sartutako zigor-arloko beste auzi batzuk: 1997, 2002, 2003, 2004 eta 2005ean, behin-behineko zein behin-betiko egoeran daudenak. Faltak (FAL) eta Falta azkarrak (FAR), artxibo honetan hurrengo urte hauetan sartu zirenak: 1997an, 2000ko 2. seihilekoan, 2001ean, 2002an; behin-behineko zein behin betiko egoeran daudenak; epaitegiak amaitutzat jotakoak. Instrukzioko 7 zenbakiko Epaitegia FAL/FAR direlakoak, artxiboan 1998an, 1999an eta 2006an sartutakoak, behin-behineko zein behin-betiko egoeran daudenak; epaitegiak amaitutzat jotakoak. Instrukzioko 10 zenbakiko Epaitegia. DIP direlakoak eta jarraian adieraziko diren urteetan sartutako zigor-arloko beste auzi batzuk: 1997, 1998, 1999, 2000 eta 2001ean, behin-behineko zein behin-betiko egoeran daudenak. 1998, 1999 eta 2000 eta 2005 bitartean sartutako FAL/FAR direlakoak, Epaitegiak amaitutzat jotakoak.\nZigor Arloko 1, 2, 3, 4, 5 eta 6 zenbakietako Epaitegiak. Artxiboan 2006 eta 2007an sartutako auziak.\nBasauriko Bake Epaitegia. Falta-epaiketa eta zibileko prozedurak, 1961etik 1989ra artekoak.\nGaldakaoko Bake Epaitegia. 1961 eta 1989 arteko falta-epaiketa eta zibileko prozedurak.\nZerbitzu erkide prozesal orokorra. 1 zenbakiko ZULUPeko zigor-arloko auziak, 2001 eta 2010 artean hasitakoak. 2 zenbakiko ZULUPeko zigor-arloko auziak, 2007 eta 2010 artean hasitakoak. 4 zenbakiko ZULUPeko zigor-arloko auziak, 2006 eta 2010 artean hasitakoak.\nGetxoko Zerbitzu erkide prozesal orokorra eta betearazpenekoa. Zibileko betearazpen-espedienteak, 2013ko abenduaren 31n behin-betiko artxiboan daudenak\nLan-arloko 1, 2, 3, eta 4 zenbakietako Epaitegiak. Artxiboan 1994 eta 2002 artean eta 2005ean sartutako auziak.\nAdministrazioarekiko Auzien 1 zenbakiko Epaitegia. Artxiboan 1998tik 2002ra bitartean eta 2005ean sartutako auziak.\nAdministrazioarekiko Auzien 2 zenbakiko Epaitegia Artxiboan 1999tik 2002ra bitartean eta 2005ean sartutako auziak.\nLehen Auzialdiko 2 eta 4 zenbakietako Epaitegiak. Artxiboan 1994tik 2002ra bitartean eta 2005ean sartutako auziak.\nLehen Auzialdiko 7 zenbakiko Epaitegia. Artxiboan 2001etik 2002ra bitartean eta 2005ean sartutako auziak.\nMerkartaritza Arloko Epaitegia. Artxiboan 2005ean sartutako auziak.\nInstrukzioko 2 zenbakiko Epaitegia. Artxiboan 1991 eta 1993 bitartean sartutako prozedura laburtuak. 1973tik 1988ra bitarteko sumarioak.\nZigor Arloko 1, 2, 3 eta 5 zenbakietako Epaitegiak. Artxiboan 2005ean sartutako auziak.\nZigor Arloko 4 zenbakiko Epaitegia. Artxiboan 2005ean sartutako auziak.\nAdingabeen Epaitegia. Artxiboan 2005ean sartutako auziak.\n1980 eta 1997 bitarteko adiskidetze-ekitaldiak eta 1986tik 1997ra arteko falta-epaiketak, epaitegi horretan 1997ko otsailaren 6an izandako atentatuan kaltetutako espedienteak.\nZerbitzu erkide prozesal orokorra eta betearazpenekoa. 1997 eta 1998an hasitako zibileko eta zigor-arloko auziak, 1, 2 eta 3 zenbakietako ZULUPei dagozkienak.\nHalaber, 237/2003 Errege Dekretuaren 16. Artikuluak zehazten dituen epeak igaro ondoren, Euskadiko Dokumentu Ondarearen Zentrora transferituko dira Eusko Jaurlaritzako Kultura Sailaren Dokumentu Ondarearen Arduradunaren txostenek barruti judizial bakoitzerako aipatzen dituzten espediente judizialak.\nHonako hau argitara ematen da uztailaren 18ko 937/2003 Errege Dekretuaren 16. artikuluaren indarrez, interesdunek 2 hileko epean berreskura ditzaten bere garaian prozesura ekarritako agiriak. Era berean, ohartarazi egiten zaio epea igarota interesdunek ez badute itzulketa egiten, dokumentuak berreskuratzeko eskubidea galduko duela.\nArtxibo Judizialak Modernizatzeari buruzko uztailaren 18ko 937/2003 Errege Dekretuaren 20. artikuluan xedatutakoa betez, hau guztia argitara ematen da.\nBilbao, 2016ko azaroaren 3a.\nEuskal Autonomia Erkidegoko Garbitze Batzordearen presidentea,\nANER URIARTE CODÓN.


Mexikoko Megalópolis Kongresuan parte hartu dugu hiri handiko erresilientziaren gainean hitz eginez\n2018 Uztaila 26\nKepa Korta, DSS Estrategia Bulegoko Zuzendari-Koordinatzailea eta Gizarte Kontseiluko presidenteordea denak, hiri eta magalopolietako erresilientziarako gaitasunen eraikuntzaren inguruan hitz eginez parte hartu du nazioarteko lehen Kongresu honetan.\nUztailaren 24 eta 26an ospatutako Kongresuak, nazioarteko eztabaidari, esperientzia trukaketari eta hiriguneek dituzten arazo nagusien gogoetari bide ematen dien espazioa izatea du helburutzat.\nAurten Kongresuko gaia “Erresilientzia hiri handietan” izan da eta Kepa Kortak, hiri eta megalopolietan erresilientziari bide ematea posible izateko eraiki beharreko gaitasunen inguruan hitz egin du. Kongresuan adierazi dutenez, honek, hirien eraikuntzari lotutako helburu nagusienetako bati laguntzen dio; hiriak oparotasunean, giza ongizatean eta kulturan lan egingo duten etorkizuneko eragile gisa eraikitzea, betiere, fokoa iraunkortasunean jarriaz.\n“Erresilientzia” hitzean apur bat sakonduz gero, honek, hondamen naturalengatiko arriskuez gain, estresa sortzen duten enplegurik eza edo zerbitzuetarako sarbidea bezalako eragileak ere hartzen ditu bere baitan, besteak beste.\nHitzaldi, panel eta elkarrizketa mahaien bitartez, Megalópolis Kongresuak honako gaien inguruko parte hartzea, eztabaida eta gogoeta bilatzen ditu:\nNazio eta nazioarteko funtzionario publikoak\nUnibertsitateak eta Ikerketa-Zentroak\nIkasle eta Akademikoak\nGure parte-hartzeak, hiri handietako erresilientzia den bezalako gai garrantzitsu batean eta ezaugarri hauek dituzten hiri arrakastatsuetan lan egitearen erronkan gure hondar-alea ematea izan du helburutzat.


Feminismoaren bolada berria aztergai da Lege Soziologia Institutuan — Oñatiko udala\nFeminismoaren bolada berria aztergai da Lege Soziologia Institutuan\nSare sozialek munduko emakumeen arteko elkartasunean nola eragin duen ikertzen ari dira\nFeminismoaren laugarren olatu edo bolada delakoa aztertzen ari dira Unibertsitate zaharrean elkartu diren 19 adituak. Sare sozialek feminismoaren hedapen eta antolakuntzan nola eragin duten eztabaidatzen ari dira.\nGaur hasi den mintegia 5 ataletan berezitu dute. Hala goizean, Hezkuntza eta sare sozialen esperientziaz aritu dira eta erlijioa edo espiritualtasuna ere hizpide izan dute. Arratsaldean berriz, egungo hainbat gai orokorrez feminismoak duen ikuspegia azalduko da eta abortuaz, sexu lanaz eta hauek arautzen dituzten legediez eztabaidatuko da. Bihar goizean, aktibismo eta aukerez arituko dira eta azkenik, feminismoaren laugarren olatu horren baitan kasu konkretuak azaldu eta aztertuko dira, hara nola, ni una menos mugimendua edo martxoaren 8rako mundu mailan deitu zen emakumeen greba, besteak beste. Mintegia, mahai-inguru batez amaituko da, bihar arratsaldean.\nMintegiaren koordinatzailek diotenez, sare sozialek aukera berriak ireki dituzte baita mugimendu feministaren baitan ere, emakumeen mugimendua orokortu eta global bihurtzeko, edo gutxienik, hala azaltzeko bidea eman dutelarik sare sozialek.\nLege Soziologia Institutuan bildutakoak zera eztabaidatzen ari dira, ea emakumeen mugimendua gai ote den, neoliberalismoaren lege-paradigma zalantzan jartzeko edota bakarrik nazio edo nazioarteko gai solteak. Alegia, emakumeen mugimendua, beste hainbat kolektiborekin batera, elkartasunean oinarritutako autodeterminazio horizontal modu berriak txertatzen eragin ote dezakeen.


“Bereziki pozten gaitu lehen aldikoz Su Ta Gar taldearekin jotzeak” | “Bereziki pozten gaitu lehen aldikoz Su Ta Gar taldearekin jotzeak” – iparraldekohitza\nmartxoa 22, 2019\n“Bereziki pozten gaitu lehen aldikoz Su Ta Gar taldearekin jotzeak”\nBardozeko Killers taldeak Ortzaizeko ikastolak Irisarrin antolatukontzertuan joko du, bihar arratsean. 1982an abiaturik, frantsesezkometal talderik zaharrenetarikoa da; kasik mito bat metal zaleen artean\nKillers taldearen sortzaileetan da Bruno Dolhegi (Baiona, 1963), eta taldean hastetik den bakarra. Taldeko kantaria, bi gitarra jotzailetarik bata eta kantu hitzen egilea da. Ogibidez, janari saltegi bateko zaina da Bardozen. Bidaxunen metal talde anitz etorrarazi zituzten Bidache Metal kontzertuen bultzatzaileetan zen 2000ko hamarkadan. Frantsesez ari den metal talde ezaguna da Bardozekoa, urrundik deitzen dutena kontzertu emateko. Hamabost disko baditu estudioan grabaturik, bost zuzenean, bi bertsiodunak eta DVD bat. Luzaz, Brennus labelpean egonik, gaur egun, autoekoizpenean ari da. Denentzat eskuragarri izateko prezio politika bat atxiki du.\nTaldearen webgunean idatzi duzun Killersen historia zehatzean, kontatzen duzu “arras gazterik” hasi zinela “musika pasioz eta barnaki entzuten”. Berezko musika ingurumenean handitu zara?\nArreba gehienak oso ongi jotzen zuen pianoa, eta kantu testudun franko entzuten zituen. Anaia handiak, berriz, pop eta rock musikak bizi-bizian ziren garaietan haien inguruan mugitzen zen guzia entzuten zuen. Bortxaz, bide onean jartzen zaitu.\nMetal munduan talde enblematikoa da Killers. Dena zuen baitarik kudeatzen duzue zuzenki. Lurraldeak zeharka ditzakezue kontzertu emateko, batzuetan Alemaniaraino, zuen zain diren zaleengana. Zer heinetakoa da duzuen hedadura?\nGarai batez baino emanaldi gutiago dugu, baina duten hedadura handituz joan da, arrarotasun erlatiboa bizitasun handiago batekin orekatu baita.\nZerk egin du Killers taldeak hainbeste irauteko? Bruno Dolhegiren temak eta pasioak ikusiz garai batzuetan behar izan duzula taldea berriz osatu?\nTematzeak eta pasioak esplika dezakete, baina egoerak errepikatu balira bortxaz higatuko ziren noizbait. Nik uste Titi [Patrick Oliver, gitarra apala] eta Thierryrekin [Thierry Andrieu, gitarra] hogei urte hauetan izateak ekarri egonkortasuna dela arrazoi nagusia.\nDenek lan bat baduzue ogibide gisa, ondoan. Bizkitartean, astero biltzen zarete molde jarraikian errepikatzeko. Horretan ere ote da iraunkortasunaren gakoa?\nBetidanik aritu gara lanean ondoan denak, eta, baiki, erran nezake halako sosegu bat eman digula. Sekula ez dugu ukan diruaren presio berezirik, eta gure independentzia atxiki dugu beti.\nHogeita hamazazpi urtez hogei diskoz goiti atera dituzue, ez baita guti. Erran izan duzu munta bazuela “disko ateratzeko erritmoa urte bat-urte bat eta erdi guzikoa” izatea; “musikan nahi bezala bizirik egoteko baitezpadakoa” zaizula. Gogoa eta zorroztasuna bizirik mantentzeko betiereko arra-haste bat bezala diozu?\nBada horretarik, bai, baina, aldi berean, on da gibeltasunaren hartzeko denboraldien ukaitea indarren metatzeko berriz, eta hobeki xedetan hartzeko funtsezkoa zaiguna. Hala sentitzen dugu gaur egun, segurik.\nArtetik Bidache Metal kontzertuen aipatzeko: 115 gaualdi antolatu zenituzten, 73 talde etorrarazi. Zer erran nahi izan du zuentzat garai hartako hitzordu horrek?\nIzugarriko oroitzapen on anitz eta, talde horiek guziek beren soinu eta energia agerraraz zitzaten, gure heinean egin ekarpenaren harrotasuna. Erregulartasunak eta maiztasunak sentimendu baikor batean jarri zituzten kontzertu horiek, eta, alabaina, atsegina zaigu.\nBidaxune atzo, Izturitze gero, eta, gaur egun, Suhuskune, baita oro har ere Euskal Herrian bada metal musikarentzat zaletasun jarraiki bat. Zure ustez, zergatik?\nEz dut azterketa berezirik; betidanik ikusten dut badela eta, nolaz ez, bozkariatzen nau. Funtsean, jarraikitasun hori musika mota desberdin anitzentzat ikusten da Euskal Herrian, eta beste herrialde batek baino gehiagok hartzen ahal lukete entsenplutzat.\nZuk dituzu Killersen kantuen hitzak idazten. Zer gaik, zer gogoetak, gizarteko zer egoerak bultzatzen zaituzte idaztera?\nGauzak sentitu bezala idazten ditut, burua gehiagokorik berotu gabe. Dudan sentikortasunak halako norabide orokor bat segitzen duten gaietara eraman behar nau, baina ez da sekula akuilu kontziente bat. Gauzak sentitzen ditut, idazten dut, baina, mezuak baino gehiago, xendrak ditut jorratzen.\nLiteraturan, prentsan, edo, bestalde, zeren eta nolako irakurlea zara?\nEz dut fitsik balio literatura irakurle gisa; gehiago prentsan. Gaztetan, komikizalea nintzen. Bihotzarekin irakurtzen dut begiekin baino gehiago. Aukerak murriztuagoak dira, baina norbere nortasunaren eraikitzen laguntzen du. Badakit huts bat dela, baina ez dut ene burua bortxatuko, faltsu eginen bailuke.\nSu Ta Gar, Torheit, Ikus, Iron eta Maiderrekin joko duzue Irisarrin Ortzaizeko ikastolaren alde, Seaskaren 50. urtemuga delarik. Nola aurreikusten duzu kontzertua?\nOhore handi bat da, eta fiertasun handiarekin hartu dugu. Gure musika joko dugu berezko presiorik gabe, ez baikara horrelakoak. Bereziki pozten gaitu lehen aldikoz Su Ta Garrekin batean jotzeak, izugarriko errespetua baitugu talde horrentzat.\nBeste taldeak ere oso onak dira, eta Seaskarentzat aritzeak gure zoriona betetzen du, gaualdia bizi izanen delako. Nehork ez dezala huts egin!\nKasik berrogei urteko errepertorioarekin, nola hautatu dituzue larunbatean emanen dituzuen kantuak?\nAzken aldietan, saihestezinak diren kantuekin osatzen dugu emanaldia. Ez ditu doluak eta ohar gisakoak ekiditen, baina barneratua dugu ez ditugula sekula denak kontentatuko gu barne, funtsean.\nHitz bat oholtza gainean, hastetik, daramazun tixertaz. Aministiaren Egunaren eta Herri Taldeen Presoak Etxerat kanpaina batekoa da. Guk taldearen Arrantzale kantuaren bertsioarekin segitzen duzue, bestalde. Erranahi berezia badu zuretzat ator horrek?\nEgia da ardura soinean dudala. Sinbolikoki eta emozionalki kargaz betea da. Emozio horiei biziki atxikia natzaie, eta sekula ez ditut ahantziko.\nXitxuketa gune bat auzoan\nEuropa zergatik eta zertarako?\nEuskararen aldeko politikak egiten segituko duela adierazi du Maider Arostegik uztaila 7, 2020\nKalkulua: Lurraren salbatzailea uztaila 7, 2020\nAutobus gidari bat hil edo bizi dago Baionan uztaila 6, 2020\nIruñetik Itsasura, ehunka lagunek Barriosi elkartasuna helarazi diote uztaila 5, 2020\n«Ofizioan hori dut maite ukan: edozein jenderekin mintzatzea» uztaila 5, 2020


Xapi, katua! | Revista\nToxoplasmosia : Xapi, katua!\nKatuek batik bat transmititzen duten gaixotasun honen aurrean emakume haurdunak dira arrisku gehien dutenak\nHaurdun dagoen emakumeari maizen ematen zaion aholkua katu tartetik urrun ibil dadin izaten da, felidoek gizakiari toxoplasmosia kutsa diezaiokete-eta. Mundu zabalean dezente hedatua dagoen gaitz hau Toxoplasma gondii izeneko organismo mikroskopikoak kutsatzen dio populazioaren %20 – 80ri (gune geografikoen arabera portzentajeak biziki aldatzen diren arren). Toxoplasma horrek zelula-barneko bizkarroi gisa dihardu bizi osorako felidoetan (katuarengan, bereziki), gizaki, gainerako ugaztun eta hegaztiak tarteko maizter gisa direlarik. Horrek esan nahi du mikroorganismoaren ziklo osoa felidoen hesteetan bakarrik betetzen dela; horrela, ziklo horretako etapa batean hurrengo belaunaldiko parasitoak sortu eta gorotzetan kanporatuko ditu katuak. Aire zabalean toxoplasma horiek urtebete iraungo dutenez, gainerako animaliak eta, noski, gizakia ere kutsa dezakete.\nHaur txikiaren osasuna\nGaitzaren arazo behinena, haurdunarengan eraginik izatekotan, barruan daraman haur txikiaren osasuna arriskutan ipintzea da. Emakume haurdunak estreinakoz toxoplasmosia nozitzean, gaixotasuna umekiari transmititzeko aukerak %40 dira. Dena den, ume txikiak gaitza nozitzeko daukan arriskua eta haren larritasuna haurdunaldiaren ezaugarrien arabera aldatuz doa. Lehen hiruhilekoan jazotzen bada, fetuen %15 gaixotzen dira; bigarren hiruhilekoan, %30 eta hiruhilekoan izanez gero, berriz, %60. Era berean, infekzioa haurdunaldiaren hasieratik zenbat eta hurbilago gertatu, orduan eta larriagoak izango dira haur txikiak nozi ditzakeen ondorioak.\nHorregatik, haurdun dagoenari hainbat proba egingo zaizkio gaitza nozitu duen, pairatzen ari den edo zeharo ezezagun duen ikertzeko. Emakumea lehenago gaixotu bada immunizatuta dago eta, horrenbestez, haurtxoarentzat ez dago arriskurik, amaren antigorputzak babesle dituelako. Ama infektaturik baldin badago, tratamendua aplikatuko zaio, umekia ere infektatua dagoen aztertzeko. Eta amak oraindik nozitu ez badu, kutsatzeari saihets egiteko neurriak hartu beharko ditu: katuak ez ukitzea edota gutxi eginiko haragia ez jatea,. adibidez.\nToxoplasmosia hainbat modutan erants dakioke gizakiari\nOkela gordin edo gutxi egina jatearren.\nKatu gorotzekiko -edo hauekin kontaktuan egon diren produktuekiko- kontaktu bidez. Infektaturik dagoen katua, orokorki, osasuntsu agertzen da, itxuraz. Infekzioa askoz ere maizago gertatzen da baserrian kalean baino, zer jaten duten kontrolatzea ezinezkoa baita.\nAmarengandik umekira igaro daiteke, plazentan barrena.\nBakanagoak gertatzen dira bestelako kutsatzeak: transfusioak, transplanteak…\n/imgs/20060301/salud02.jpgPertsona kutsatzen denean, eskuarki, infekzioak sintoma gutxi agertzen ditu: sukar arina, ondoeza, burukomina, muskuluak minberatuta, lepoaldeko ganglio linfatikoen tamaina eta gogortasuna areagotzea, etc. Kasu gehienetan besterik gabe igarotzen da gaixotasuna. Hori gainditutakoan, gaitza nozitu duen pertsonak ez du pairatuko berriro.\nDefentsak baxu dauzkan paziente inmuno-deprimituaren baitan, aldiz, gaixotasun honek ondorio larriak izan ditzake: garuneko edo erretinako toxoplasmosiak, adibidez. Dena den, sortzetiko gaitza da larriena.\nHaurdunaldian barrenako infekzio akutuaren zoldura fetalaren arriskua %40 – %50ekoa da eta, kasu horietatik, %10ek malformazio larriak edo heriotza fetala nozituko dute. Ondorioak harik eta larriagoak dira lehen hiruhilekoan jazoz gero. Baliteke haurra normal jaiotzea, baina ondore berankorrak -koriorretinitis edo begietako infekzioa, atzerapen mentala, mikrozefalia, gorreria, etc- pairatzeko arriskua du. Baliteke, era berean, anemia, ikterizia, hepatoesplenomegalia (gibela eta barea handitzea), larruazaleko erupzioak eta bestelakoak ere agertzea.\nSortzetiko infekzioaren prebentziorik eraginkorrena haurdunaldia hasi aurretik ekitea da. Horretarako, dagoeneko haurdun dagoen edo umea ekarri nahi duen amaren osasun-egoeraren berri zehatza gaztigatuko duten proba serologiko (odol-azterketa) batzuk egin behar dira: gaixotasuna nozitu duelako immune den, pairatzen ari den edo oraino jasan ez duen, alegia.\nAmaren infekzio aktiboa berresten bada, umekia ere infektatua ote dagoen aztertzea da hurrengo urratsa: hori, jaiotza aurretiko proba jakin batzuk (amniozentesi eta ekografiaren bidez) eginez egiazta daiteke. Fetua infektatua dagoela susmatuz gero, ama pirimetamina eta sulfadiazina izeneko botikekin tratatuko dute. Umekia oraino infektatu gabe badago, amari espiramizinazko tratamendua ezarriko zaio. Jaioberriei eta infektatuak dauden haurtxoei (are sintomarik gabe jaio direnei) pirimetamina eta sulfadiazinazko tratamendua aplikatu behar zaie bizitzako lehen urte osoan eta, kasu zenbaitetan, geroago ere./imgs/20060301/salud01.jpg\nGaitzak sintomarik azaleratu ohi ez duenez, oso litekeena da infektatuak dauden haurtxo gehientsuenei tratamendurik ez jartzea. Zenbaitetan gaixotasuna ez da hautematen begietako zoldura edo bestelako arazorik agertu arte, umea jaio denetik hilabete edo urte batzuetara, alegia. Hori gerta ez dadin, toxoplasmosia diagnostikatua duen amaren umeari hainbat diagnosi proba egin dakizkion aholkatzen dute adituek, txikia ere dagoeneko infektatua dagoen aztertu eta, horrela izatekotan, tratamendu egokia ipintzeko.\nToxoplasmosiarekin inongo kontakturik izan ez duen amak ez dauzka organismoan antigorputz ibiltariak eta, horrenbestez, haurdunaldian gaixotasuna erants dakioke. Herrialde garatu zenbaitetan, ama izateko adinean dauden emakumeen %80ek ez du behin ere nozitu toxoplasmosirik. Horrelakoetan prebentzioa funtsezkoa da. Hona hemen emakume haurdunentzako aholku mordoska bat:\nEz ukitu katurik, alde egiezu.\nEtxean katua baduzu, ez eman jatera okela gordin edo gutxi eginik.\nEduki katua etxe barruan, karraskari edo hegaztirik harrapa ez dezan.\nEz ezazu garbitu, ez hustu, katuak eginkarietarako erabiltzen duen kaxa. Nolanahi ere, kaxa hori egunero hustu beharra dago, gorotzetako bizkarroiak ez baitira infekzioso bihurtzen lehen 24 orduak igaro arte.\nJan ezazu okela egin-egina. Okela, atal eta bazter guztietan 70º C-tara iritsi eta kolore gorri ilun edo marroia hartu arte eduki behar da sutan.\nHaragi gordinarekin ibili ondoren, garbi itzazu eskuak ur eta xaboiarekin; ez ukitu hatzekin begiak, sudurra edo ahoa.\nHaragi gordin, edo garbitu gabeko fruta nahiz barazkiekin ibili ondoren, garbi itzazu sukaldeko trangaderak, laneko gainak eta tresna guztiak ur bero eta xaboiarekin.\nKontsumitu aurretik, garbitu ondo-ondo fruta eta ortuari guztiak.


Birding eu - alavaturismo - web.araba.eus\nBirding eu - alavaturismo\nEspainian erregistratuta dauden hegaztien erdiak baino gehiagok gure zeruak zeharkatzen dituzte urteko une batean edo bestean, eta Arabako medi eta haranak talaia apartak dira hegazti horiek behatzeko. Gainera, sai arrek, sai zuriek eta antzeko espezieek hemen Europako populaziok onenetako bat dute.\nArabak hegaztien sei behatoki dauzka, turismo-zerbitzu bikainekin (interpretazio-zentroak, seinaleztatutako bideak, eta arreta pertsonalizatua birdingaren zaletuentzat): Valderejo, Salburua, Ullibarri-Ganboako urtegia, Izki, Hegoaldeko Mendilerroak eta Guardiako aintzirak. Gune horietako bakoitzak ezaugarri eta berezitasun propioak dauzka.\nIzkiko Parke Naturalak baso zabalak, mendiak, trokak eta hezeguneak gordetzen ditu, batere nabarmenak ez diren lekuak, sai arrea edo arrano beltza behatzeko; dena dela, parkeko izarra okil ertaina da, eta benetako erronka da bai hura behatuz gozatzen dutenentzat bai haren kontserbazioaren ardura dutenentzat, haren hazkuntza-eremuen lasaitasuna babestu eta zaindu behar duten heinean.\nOkil ertaina deskubritu nahi dutenek ibilbide ornitologikoei buruzko informazioa eskura dezakete Izkiko Parketxean, Korresen.\nUllibarri-Ganboako urtegia, Gasteizetik oso hurbil, interes handiko beste gune bat da. Bertan hainbat espezieren bizitza behatu ahal dugu, adibidez kopetazuri, murgil eta txilinportena, edo koartza gorriarena ere bai. Mendixurreko Parke Ornitologikoa da hegaztiak ikusteko gune nagusia, eta bi bidezidorrek bi behatoki egokitutan sartzeko aukera ematen dute.\nSei birding gune horiek Arabako beste hainbat eskualdetan daude; bertara heltzea erraza da Errepideen Foru Sarea erabiliz. Gune horien kokalekuak mapa honetan kontsultatu ahal dira.\nATARIA, CENTRO INTERPRETACION HUMEDALES DE SALBURUA\nKale Nagusia, 52 (Garcetas etxea), Guardia\n945 410 502\nCASA PARQUE DE VALDEREJO\nCENTRO DE INFORMACIÓN DE ULLIBARRI-GAMBOA